دوای قەدەغەکردنی لەلایەن وەزارەتی کشتوکاڵەوە بەڵام هاوردەکردنی هەنار بەردەوامە - پرس میدیا\nHome سڵایدشۆو کوردستان هه‌واڵ دوای قەدەغەکردنی لەلایەن وەزارەتی کشتوکاڵەوە بەڵام هاوردەکردنی هەنار بەردەوامە\nدوای قەدەغەکردنی لەلایەن وەزارەتی کشتوکاڵەوە بەڵام هاوردەکردنی هەنار بەردەوامە\nپرس میدیا 10/30/2020 05:22:00 pm سڵایدشۆو, کوردستان, هه‌واڵ,\nدوای ئەوەی وازارەتی کشتوکاڵ بڕیاری دا هاوەردەکردنی هەنارو جەند بەروبومێکی تر قەدەغە بکات تا جوتیاران بتوانن بەرهەمەکانیان لەناو بازاڕەکانی کوردستان ساخ بکەنەوە ،بەڵام بەگوێرەی قسەی ئەندامێکی پەرلەمانی کوردستان باقاچاغ چەند بەرهەمێک لە ڕێگەی مەرزەکانەوە هاوردەی ناوبازاڕەکانی هەرێم دەکرێت\nعومەر گوڵپی ئەندامی پەرلەمانی کوردستان لەفراکسیۆنی کۆمەڵی ئیسلامی لەڕاگەیانراوێکدا لەبارەی قاچاغی کۆمەڵێک بەروبوومەوە رایگەیاند\nجوتیارو باخەوانی هەژاری کوردستان لە زیانی گەورەدان\nبە پێی بەدواداچوونەکانم، وێڕای قەدەغەکردنیان، بەڵام هەنار لە سنوری سوریا،و کەلەرم‌و قەڕنابیت‌و کاهوو لە سنوری ئێرانەوە داخڵی بازاڕەکانی کوردستان دەبێت، بەمەش جوتیارو باخەوانی هەژاری کوردستان زیانی گەورەی بەردەکەوێت، بێجگە لە ئابوریی هەرێم‌و چوونە دەرەوەی پارە.\nبە پێی ڕێنمایی‌و بڕیارەکان، بە درێژایی ساڵ هێنانی کەلەرم‌و قەڕنابیت‌و کاهوو قەدەغەیە، بەڵام یەک بەڕادی ترێلە لە مەرزی باشماخەوە بە بڕی (٤٠٠٠ - چوار هەزار) دۆلار بۆ کڕیار دەهێننە سلێمانی، بە باری تایبەت.\nهەروەها لە ئێستەدا کە وەرزی پێگەیشتنیەتی، هێنانی هەنار قەدەغەکراوە، بەڵام بە بڕی (٢٨٥٠ - دوو هەزارو هەشت سەدو پەنجا) دۆلار بارهەڵگرێکى ٢٤ تەنی لە مەرزی فیشخابوورەوە بۆ کریار دەهێننە هەولێر، بەباری تایبەت.\nحکومەت‌و بەرپرسەکانی هەمیشە دەڵێ :"سەرچاوەکانی داهات لەکوردستان هەمەچەشن دەکەین‌و گرنگی بەکشت‌و کاڵ دەدەین و بەرهەمی ناوخۆ دەپارێزین"، بەڵام ڕێک بە پێچەوانەوە بە ڕۆژی ڕووناک‌و بە چاوپۆشی دەزگای فەرمی‌و بە پاسەوانی هێزی فەرمی، حکومەت نەوەک سەرچاوە هەمەچەشنەکانی داهات زۆر ناکات، بەڵکو ئەو چوار فلسەی لەهەر وەرزێکدا دەچێتە گیرفانی باخەوان‌و جوتیاری هەژارو دەستقڵیشاوی کوردەوە ئەوەش وێران دەکات، تەنهاو تەنها بۆ گیرفانی حزب‌و کۆمپانیاکانی ئەم‌و ئەو!\nهەڵەبجە پارێزگایەکی فەرامۆشکراوە، بە ئەستەم نەبێت هیچ پڕۆژەیەکی نیمچە گەورەی گەشتیاری، بازرگانی، پیشەسازی، تێدا نییە کە هەلی کار بۆ گەنجەکان‌و خەڵکەکەی بڕەخسێنێت، لەم وەرزەشدا کە هەناری هەڵەبجە وەک مارکەیەک وایە لە باشی‌و جوانی‌و تەندروستیدا، کەچی سیاسەتی خراپی بەرێوەبردن‌و یاساشکێنی نایەڵێت باخەوانی هەژاری هەڵەبجە چوار فلسی دەستبکەوێت.\nهەناری هەڵەبجە چۆن دەتوانێت بە ڕێگەیەکی خراپ‌و دوورو درێژدا بە تێچوویەکی زۆر بگاتە دهۆک‌و هەولێرو لەوێشەوە پارێزگاکانی تری عێراق‌و کێبڕکێی هەناری سوریا بکات لە نرخدا؟\nئەگەر هەریەکە لە بەڕێزان وەزیری کشت‌و کاڵ‌و وەزیری ناوخۆ ئینکاری ئەم زانیاریانەیان کرد، ئەوە من ئامادەم هەریەکە بارێک لە کاهوو کەلەرم‌و قەڕنابیت و هەنارى سورى و ئێرانیان بۆ بنێرم، بۆ ئەوەی دڵنیابن لەوەی سیاسەت‌و بڕیاری پاراستنی بەرهەمی ناوخۆی حکومەت تەنها لە ژووری دیوانی وەزارەتەکانیان بەباشی جێ بەجێ دەکرێت.\nBy پرس میدیا at 10/30/2020 05:22:00 pm


کۆمه‌ڵه‌ی گشـتی نه‌ته‌وه یه‌کگرتووه‌کان پـرۆژه بڕیارێـکی تایبه‌ت به سوریا په‌سه‌ند ده‌کات\nکۆمه‌ڵه‌ی گشـتی نه‌ته‌وه یه‌کگرتووه‌کان ئه‌و پـرۆژه بڕیاره‌ی په‌سه‌ندکرد که له لایه‌ن قه‌ته‌ره‌وه پـێشـنیارکرا و تیایدا داوای ئاڵوگۆڕی سیاسی له سوریا ده‌کرێت و هه‌روه‌ها به توندیش سه‌رزه‌نشـتی حکومه‌تی سوریا ده‌کات له به‌رامبه‌ر به‌کارهێنانی زیاتری چه‌کی قورس له دژی نه‌یارانی.\nبڕیاره‌که ئه‌مڕۆ چوارشه‌ممه به 107 ده‌نگ به‌رامبه‌ر 12 ده‌نگ په‌سه‌ندکرا، هاوکات 59 وڵات ده‌نگیان نه‌دا.\nئه‌وه‌ی جێگه‌ی سه‌رنج بوو، بڕیاره‌که که‌متر پـشـتیوانی لێـکرا به به‌راورد له‌گه‌ڵ بڕیارێـکی پـێشـووی کۆمه‌ڵه‌که له مانگی هه‌شتی سـاڵی ڕابردوودا، که به 133 ده‌نگ به‌رامبه‌ر 12 ده‌نگ په‌سه‌ندکرا و ته‌نها 31 وڵات بێ ده‌نگ بوون.\nڕووسیای هاوپه‌یمانی ئه‌سه‌د به نه‌رێ ده‌نگی بۆ بڕیاره‌که دا و کۆمه‌ڵێـکیش له وڵاتانی ئه‌مه‌ریکای لاتین که ئه‌رجه‌نتین ڕابه‌رایه‌تیـیان ده‌کات داوایان کردبوو گۆڕانکاری له پـرۆژه بڕیاره‌که‌دا بکرێت، له‌و بڕگه‌یه‌ی باس له پشـتیوانیکردنی هاوبه‌ندی نیشـتیمانی ئۆپـۆزسیۆنی سوریا ده‌کرێت، به‌ڵام داواکه‌یان قبوڵ نه‌کرا.\nنه‌ته‌وه یه‌کگرتووه‌کان به نیازه ده‌نگ له‌سه‌ر پـرۆژه بڕیارێـک سه‌باره‌ت به سوریا بدات


ئەبوولفەزل حارسی - ویکیپیدیا، ئینسایکڵۆپیدیای ئازاد\n(ڕەوانەکراوە لە ئەبولفەزل حارسیەوە)\nموحەممەد بن عبدولکەریم بن عەبدولڕەحمان حارسی، (عەرەبی: أبو الفضل الحارثي)، پزیشک و ئەندازیار و بیرکاریزان و گەردوونناس و شاعیر و ڕێزمانزانی موسڵمان بوو، لە دیمەشق لە ساڵی ٥٢٩ی کۆچی لەدایکبووە و ھەر لەوێش ژیاوە و لە ساڵی ٥٩٩ ھیجری کۆچی دوایی کردووە.\nسەفەری کردووە بۆ میسڕ شتێکی لە حەدیس گوێ لێ بووە لە شێخکانی، حارسی بەناوبانگ بوو بە پزیشکیی و بیرکاری و ئەندازە و گەردوونناسی، سەرقاڵیش بووە بە وێژە و ڕستەناسی، ھۆنراوەشی دەنووسی. حارسی بە ئەندازیار ناسراوبوو بەھۆی زانینەکەی لە ئەندازەدا پێش زانینی پزیشکیی، تەنانەت ئەو لە سەرەتای ژیانیدا دارتاش بوو، دەستێکی باڵای ھەبو لە دارتاشیدا کە خەڵک حەزیان بە کاری دەکرد.\nسەرەتای سەرقاڵ بوونی بە زانست ئەوە بوو کە چوو بۆ فێربوون لای ئیقلیدس تا شارەزاتر بێت لە دارتاشی، ھەرچەندە ئەو کاری دەکرد، بەڵام چەند شتێکی لە ئیقلیدیس لەبەر دەکرد و شیکاری دەکرد لە کاتی پشووەکانی، تا کتێبی ئیقلیدیسی ھەمووی شیکار کرد و بە تێگەیشتنێکی جوان تێیگەیشت، ھەروا سەیری کتێی مەجستیشی کردووە شیکاریشی بۆ کردووە. پزیشکیشی لە لای ئیبن ئەبیلحەکەم خوێندووە، پزیشکێکی بەناوبانگ بوو لە سەردەمەکەیدا، زۆر چاک بو لە کارەکانی و چارەسەرکەرێکی چاک بوو. حارسی گرنگی بە دەرمانە تاکەکان داوە و کتێبێکی لەسەر نووسیوە بە ڕیزبەندیەکی ئەلفوبێیی، سەرقاڵیش بووە بە گەردوونناسی و کتێبیشی لەسەر ھەیە، کتێبێکیسی ھەیە لەسەر سیاسەت.\n(رسالة في معرفة رمز التقويم)\n(مقالة في رؤية الهلال)\n(في السياسة والحرب)\nوەرگیراو لە «https://ckb.wikipedia.org/w/index.php?title=ئەبوولفەزل_حارسی&oldid=851885»\nئەم پەڕەیە دواجار لە ١٣:١٣ی ١٣ی تشرینی یەکەمی ٢٠٢١ نوێ کراوەتەوە.


پەڕاوەکانی ڕۆیا #2: هیوا.ك و ئەنیتا سیزلاك لە گفتوگۆدا: ٨ ووتار هەڵبژێدراون لەلایەن هونەرمەند و بەرێوەبەری هونەری مۆزەخانە. - Ruya Foundation For Contemporary Culture In Iraq\nئاذار 19, 2018 پەڕاوەکانی ڕۆیا #2: هیوا.ك و ئەنیتا سیزلاك لە گفتوگۆدا: ٨ ووتار هەڵبژێدراون لەلایەن هونەرمەند و بەرێوەبەری هونەری مۆزەخانە.\nدەزگای ڕۆیا خۆشحاڵە بەڕاگەیاندنی بڵاوکراوەی نوێی بەناوی هیوا.ك و ئەنیتا سیزلاك لە گفتوگۆدا: ٨ ووتار هەڵبژێدراون لەلایەن هونەرمەند و بەرێوەبەری هونەری مۆزەخانە . بۆهەر پەڕاوێك، هونەرمەندێکی بەناو بانگ، بەڕێوەبەری هونەری مۆزەخانە یان ڕەخنەگرێك پێنج تێکستی کورت هەڵدەبژێرێت کەوەکو بناغەیەك بۆ گەشەپێدانی داهێنان دیاریان کردووە. دواتر ئەو تێکستانە وەردەگێڕدرێن بۆ سەر زمانی عەرەبی و زۆربەی تێکستەکان بۆیەکەم جار وەردەگێردرێن و دواتر پەڕاوە وەرگێڕدراوەکە بەشێوەیەکی خۆرایی دابەش دەکرێت بەسەر کۆمەڵگای هونەرمەندان لەعێڕاق و ڕۆژهەڵاتی ناوەراستدا. ئامانجی پرۆژەکە بریتیە لە دابینکردنی سەرچاوەی هونەری بۆ قوتابخانەکان و کۆمەڵگاو تاکەکان کەپێشتر تێکستی هونەری پەروەردەیان لەبەر دەست نەبووە یان بەشێوەیەکی کەم لەبەردەسیتیان بووە.\nهیوا ك ،کە هونەرمەندێکی عێڕاقی-کوردی نیشتەجێی بەرلینە، بەم دواییانە لە پیشانگای دۆکیومێنتای ١٤ لە کاسل بەشداری کرد و ناو نرا بە یەکێك لە ١٠٠ کەسایەتیە کاریگەریکانی ساڵی ٢٠١٧ لەبواری هونەریدا. لەکاتی ئێستادا، یەکێك لە کارە تەنیاکانی لە مۆزەخانەی س.م.ك لە شاری گێنت پێشکەش دەکرێت. ئەنیتا سیزلاك بەڕێوەبەری هونەری مۆزەخانەیە و بیرمەندێکی هونەری و نوسەرە و لەشاری گدناسك لە ووڵاتی پۆڵەندا دەژی. ئەو لەکاتی ئێستادا بەڕێوەبەری هونەری ڤیستیڤاڵی ئەڵتەرناتیڤە لە شاری گدناسك و وەکو بەڕێوەبەری نوێنەرێکی ڕێپێدراو کاردەکات بۆ دامەزراندنی مۆزەخانەی هونەری هاوچەرخ لە گدناسك. سیزلاك لە نزیکەوە کاری کردووە لەگەڵ هونەرمەند هیوا.ك لەساڵی ٢٠٠٥، وە کەلەڕووی نێودەوڵەتیەوە دانی پێدانراوەو وە ئەو یەکەم بەڕێوەبەری هەنەری مۆزەخانە بووە کە دانای ناوە بە کارەکانی هونەرمەند هیواو پەرەی پێداوە. هەردوو هونەرمەند دابڕانیان دامەزراندووە کە بریتیە لە زنجیرەیەک وێرکشۆپ و گفتوگۆ کەدەبەسترێن لە هەرێمی کوردستانی عێڕاق. دەرئەنجامەکانی دابڕان لە پیشانگای شۆڕووم لە لەندەن و ڤیستیڤاڵی ئەڵتەرناتیڤ لە گدناسك پێشکەشکران. لەساڵی ٢٠٠٨، دەزگای ڕۆیا بانگهێشتی سیزلاکی کرد بۆ ئەنجامدانی وێرشۆپێكی هونەری کرداری لەگەڵ هونەرمەندانی عێڕاقی لە بەغداد.\nهیو.ك و ئەنیتا سیزلاك لە گفتوگۆدا: ٨ ووتار هەڵبژێدراون لەلایەن هونەرمەند و بەرێوەبەری هونەری مۆزەخانە و کەئەوەش ووتارێکی پێشەکی نوێ لەخۆ دەگرێت بەناوی’هونەر، پاڵەوانێتی و ژیانی ڕۆژانە’ و ئەو هەشت تێکستەی خوارەوە دەگرێتەوە:\nبەشی ١: ئەو تێکسیانەی هیوا.ك هەڵی بژاردوون\nفراسێسکا رێکچیا،’بوخلێوەو هاوار مەکە: گفتوگۆیەك لەنێوان هیوا ك و ئەنیتا سیزلاك و فرانسێسکا رێکچیا’ (٢٠١٢).\nئەنیتا سیزلاك، ‘ پاراستنی دەەق'(٢٠١٣)\nئیریت رۆگۆف،’ قاچاغچێتی کردن: ڕەخنە گرتنێکی ئاوێتە بوو’ (٢٠٠٦).\nهیتۆ ستەیرل، ‘ هونەر وەکو پیشە: داواکردنی سەربەخۆیی ژیان’ (٢٠١١)\nبەشی ٢: ئەو تێکستانەی ئەنیتا سیزلاك هەڵی بژاردوون\nمیشێل دی سێرتیو، ‘ پێشەکیەکی گشتی بۆ کرداری ژیانی ڕۆژانە’ (١٩٨٠)\nمیخایل بەختین، ‘ هونەرو وەڵامەکانی’ (١٩١٩)\nبۆریس بودین، ‘ چاڵی بابل یان: ئەو کۆمەڵگایەی کە کەلتور بە سیاسیەت تێدەگات’ (٢٠٠٥)\nهۆمی ك بهابها، ‘ ووتنی ووشە مردووەکان’ (١٩٩٦)\nئامانجی دەست پێکردنی بڵاوکردنەوەی پەڕاوی ڕۆیا دوو لایەنەیە. یەکەم، ئەرکی دەزگی ڕۆیا بریتیەلە پڕکردنەوەی ئەو بۆشایەیی نێوان ناوچە وێرانەکانی رۆژهەڵاتی ناوەڕاست، بەتایبەتی عێڕاق و شوێنەکانی تری جیهان. سەرەڕای دەست گەیشتنی زیاتر بەزانیاری بەهۆی ئینتەرنێت و تەکنەلۆژیای تری پێشکەوتوو، هێشتاش دەست گەیشتن بە تێکستی هونەری باش لە رۆژهەڵاتی ناوەڕاست سنوردارە بەهۆی فاکتەری ئابوری و کۆمەڵایەتی و یەکێک لەهۆکارە گەورەکانی تریش بریتیە لە نەتوانینی ئاخاوتن بەیەکێك لەزمانەکانی رۆژئاوای ئەوروپا.\nدووەم، دەستکەوتنی زەمالەی خوێندن بەشێوەیەکی گشتی سنوردارە لەناوچەکەداو ئەوەش دەبێتەهۆی ڕێگەگرتن لەتوانای کۆمەڵگا داهێنەرەکان بۆ ئەوەی بە ئازادانەو بێ سانسۆر بیربکەنەوە. بەرەنگاربوونەوەی ئەو پرسانە پێویستی بەکۆمەڵێك پەرەپێدان هەیە وەکو دەست گەیشتن بەقوتابخانەو مامۆستای باش، مەنهەج و ڕێگاکانی وانە ووتنەوەی نوێ و توێژینەوە لەسەرکراو.\nژمارەیەك لە بڵاوکەرەوان و نوسەران بە بەخشندەیی خۆیان تێچوونی بەرهەمهێنانی پەڕاوەکانی ڕۆیا لەئەستۆ دەگرن بۆ دەست کردن بەبڵاوکردەنەوەیان. بەشداربووانی داهاتوو بریتین لە بەرپرسانی هونەری وەکو ماری میوراکۆیل، هانس ئۆلریچ ئۆبریچ، فیلیپ ڤان کاوتێرن لەگەڵ هونەرمەندانی وەکو قادر عطیە، ویلیەم کێنتریج، فواد الخوری. تێکستە هەڵبژێردراوەکان بریتین لەو تێکستانەی کە نوسراون لەلایەن عتیل عدنان، مارسل برودسەز، هانس هاکی، لوسی لیپارد، ئەگنس مارتن، لندا نۆچلن و گەیاتری سپیڤاك. ووردەکاری سێیەم ناونیشان لە بەهاردا ڕادەهەیەنرێت.


«بێنیشتمان»ی توورج ئەسڵانی لە فێستیڤاڵی نێودەوڵەتی فیلمی دهۆک نمایش ده‌کرێت | فراتاب\nتاریخ انتشار: 27 آبان 1400 - 16:31\nفه‌راتاب - مەنسوور جیهانی: فیلمی سینەمایی "بێنیشتمان" سێیەمین بەرهەمی بڵندی سینەماکاری کورد "توورج ئەسڵانی" لە به‌شی پێشبڕکێی "سینه‌مای کوردی" له هەشتەمین خولی فێستیڤاڵی نێودەوڵەتی فیلمی "دهۆک" نمایش دە‌کرێت.\nفیلمی سینەمایی "بێنیشتمان" Landless لە نووسین، دەرهێنان و بەرهەمهێنانی سینەماکاری کورد "توورج ئەسڵانی"، بەرهەمی کۆمپانیای سینەمایی "ماد مووڤی" MAAD Movie و هەروەها بەرهەمی هاوبەشی "ڕەز هەڵکەوت ڕەشید" لە هەرێمی کوردستان، که له یەکەمین نمایشی جیهانی خۆیدا لە بەشی "ئاسۆی سینەمای جیهان" لە سی و سێیەمین خولی فێستیڤاڵی نێودەوڵەتی فیلمی "سینەکۆئێست" Cinequest لە وڵاتی ئەمەریکا لە گرینگترین فێستیڤاڵە فیلمە سەربەخۆکانی دنیا و هەروەها فێستیڤاڵی باوەڕپێکراوی ئاکادیمیای ئۆسکار نمایشکرا، لە دووهەمین بەشداریی نێودەوڵەتی خۆیدا به ئاماده‌بوونی هه‌ندێک له ستاف و ئه‌کته‌ره سه‌ره‌کییه‌کانی لە بەشی پێشبڕکێی "سینەمای کوردی" لە هەشتەمین خولی فێستیڤاڵی نێودەوڵەتی فیلمی "دهۆک" Duhok لە هەرێمی کوردستان دەچێتە سەر پەردەی سینەماکان.\n"بێنیشتمان" به ئاماده‌بوونی "توره‌ج ئه‌سڵانی" و هه‌ندێک له ئه‌کته‌ره سه‌ره‌کییه‌کانی له‌وانه: هانی موجتەهیدی، شوان عەتووف، جاهیت شاهین یاڵچین، بوڵەنت کاسێر، ڕێکێش شەهباز، بەنگین عەلی و بەڕۆژ ئاکرەیی له دوو سانسی جیاوازدا واته: له کاتژمێر ٥ی ئێوارێی ڕۆژی چوارشه‌مه ١٧ی نۆڤه‌مبه‌ری ٢٠٢١ له هۆڵی "کۆنگرە"ی زانکۆی دهۆک و هەروەها له کاتژمێر ٩ی شه‌وی پێنجشه‌مه ١٨ی نۆڤه‌مبه‌ری ٢٠٢١ له هۆڵی سینەمایی ناوەندی "دهۆک مۆڵ" لە شاری دهۆک له هه‌رێمی کوردستان نمایش ده‌کرێت.\nفێستیڤاڵی نێودەوڵەتی فیلمی "دهۆک" کە بە یادی "یەڵماز گۆنای" دەرهێنەر ناوداری سینەما و براوەی خەڵاتی چڵە خورمای فێستیڤاڵی نێودەوڵەتی فیلمی "کان"ی فەڕەنسا (1982) و بە مەبەستی پردێکی پەیوەندیی لە نێوان دەرهێنەرە کوردەکان و فیلمسازانی سەرتاسەری جیهان و هەروەها ئاڵووگۆڕی فەرهەنگی نێوان نەتەوە جۆراوجۆرکانی دنیا دامەزراوە؛ هەشتەمین خولی به نمایشی ٩٤ فیلم له سینه‌ماکارانی وڵاتانی جۆراوجۆری جیهان لە چوارچێوەی فیلمە بڵیندە سینەماییەکان، کورتە فیلم و بەڵگەفیلمەکان لە چەندین بەشی پێشبڕکێی و دەرەوەی پێشبڕکێی لەوانە: بەشی پێشبڕکێی "سینەمای جیهان"، بەشی پێشبڕکێی "سینەمای کوردی"، بەشی "ڕوانینێک بە سینەمای جیهان"، بەشی "پانۆڕامای سینەمای کوردی"، بەشی "نمایشی تایبەت" و ... لە ڕۆژانی 15 تا 22ی نۆڤەمبەری 2021 لە هۆڵی "کۆنگرە"ی زانکۆی دهۆک و هەروەها له هۆڵە سینەماییەکانی ناوەندی "دهۆک مۆڵ" لە شاری دهۆک بەڕێوەدەچێت.\nلە "بێنیشتمان" دوایین به‌رهه‌می سینه‌مایی "تووره‌ج ئه‌سڵانی" ده‌رهێنه‌ری نوێخوازیی کوردستان و ئێران؛ تێکه‌ڵاوێک لە ئەکتەرە ناودارەکانی وڵاتانی تورکیا، سووریا، عێراق و هەرێمی کوردستان، بە چوار زمانی کوردی، تورکی، عەڕەبی و فارسی تیایدا ڕۆڵیان بینیوه.\nفراتاب - منصور جهانی: فیلم سینمایی «بی سرزمین» سومین ساخته بلند تورج اصلانی در هشتمین دوره جشنواره بین‌المللی فیلم «دهوک» در اقلیم کردستان عراق به نمایش در می‌آید.


◄ Encam: Found 55, page 1 of 6 Items per page: 🗐 1 🗐 5 🗐 10 🗐 25 🗐 50 🗐 100\n🏰 ئاروزەر Şiwênekan\n📅 Katî tomarkrdin Mar 14 2018 1:58PM\n👁 Em babete 1,371 car bînrawe\nیەکێک لە گوندەکانی شارەدێیناڵپارێزی شارۆچکەی پێنجو [ Zortir... 👁] ✖ ✖ ✖ 0 0 ✔ 84% ✍ S.E. 14-3-2018 13:58:49\n🏰 باخی (ناڵپارێز) Şiwênekan\n👁 Em babete 1,342 car bînrawe\nیەکێک لە گوندەکانی شارەدێی ناڵپارێزی شارۆچکەی پێنج [ Zortir... 👁] ✖ ✖ ✖ 0 0 ✔ 74% ✍ S.E. 14-3-2018 13:58:49\n🏰 بادانە Şiwênekan\n👁 Em babete 2,073 car bînrawe\nیەکێک لە گوندەکانی شارەدێیناڵپارێزی شارۆچکەی پێنجو [ Zortir... 👁] ✖ ✖ 0 0 ✔ 84% ✍ S.E. 14-3-2018 13:58:49\n🏰 بوزان Şiwênekan\n👁 Em babete 1,222 car bînrawe\nیەکێک لە گوندەکانی شارەدێیناڵپارێزی شارۆچکەی پێنجو [ Zortir... 👁] ✖ ✖ ✖ 0 0 ✔ 74% ✍ S.E. 14-3-2018 13:58:50\n🏰 بۆریدەری خوارو Şiwênekan\n👁 Em babete 1,202 car bînrawe\n🏰 بۆریدەری سەرو Şiwênekan\n👁 Em babete 1,161 car bînrawe\nیەکێک لە گوندەکانی شارەدێیناڵپارێزی شارۆچکەی پێنجو [ Zortir... 👁] ✖ ✖ ✖ 0 0 ✔ 74% ✍ S.E. 14-3-2018 13:58:51\n🏰 تازەدێ (ناڵپارێز) Şiwênekan\n👁 Em babete 1,277 car bînrawe\nیەکێک لە گوندەکانی شارەدێی ناڵپارێزی شارۆچکەی پێنج [ Zortir... 👁] ✖ ✖ ✖ 0 0 ✔ 74% ✍ S.E. 14-3-2018 13:58:51\n🏰 توتمانی بچوک Şiwênekan\n👁 Em babete 1,166 car bînrawe\n🏰 توتمانی گەورە Şiwênekan\n👁 Em babete 1,140 car bînrawe\nیەکێک لە گوندەکانی شارەدێیناڵپارێزی شارۆچکەی پێنجو [ Zortir... 👁] ✖ ✖ ✖ 0 0 ✔ 74% ✍ S.E. 14-3-2018 13:58:52\n🏰 تەڕاتەوەن Şiwênekan\n👁 Em babete 864 car bînrawe\n| Katî afrandinî lapere: 0,889 çirke!


سندوقی ڕیفراندۆم سندوقی ھەڵبژاردنی حیزب نیە - ئاوێنه\n■ مەزن عوسمان\nسندوقی ڕیفراندۆم سندوقی ھەڵبژاردنی حیزب نیە\nکۆمەڵگایەکی بێ دەوڵەت یان سیستەمی قەبیلە دەیبات بەڕێوە، یان لە باشترین حاڵەتدا دەبێتە کۆمەڵگایەکی حیزب سالار، واتە ئەوەی کە موقەدەسە قەبیلەو حیزبە، نەک گەل و نیشتیمان. دیاردەی دوو ئیدارەیی، نەبوونی لەشکرێکی ڕێکخراو و یەکگرتوو،مەسەلەی نەچەسپاندنی حکومەتی موئەسەسات و سەروەر نەبوونی قانون و زۆر شتی تر، لە ئێستاداو لە ھەرێمی کوردستان دەستەو دیاری کۆمەڵگای حیزب سالارە. تەنیا چوارچێوەیەکیش کە لەم سیستەمی حیزب سالاریە ڕزگارمان دەکات تەنیا و تەنیا دەوڵەتێکی سەربەخۆیە.\nئەم فەزا سیاسیە نەخوازراوەی کە لە ئێستادا باڵی بەسەر وڵاتەکەماندا کێشاوە و ھەندێک جار ئینسان بەرەو لێواری نائومێدی دەبات، لە ئەنجامی ململانێی حیزبی سەقەت دروست بووە. لە ڕاستیدا ھەموو مەسەلەکە ئەوەیە، بەڵام ھەندێک کەس دێن و شیکاری تەقلیدی (نەک خۆڕسک و سروشتی) بۆ ئەم ھەل و مەرجە دەکەن. ئەمانە ھەرچی دروشم و گوتاری نەتەوەیی و نیشتیمانیمان ھەیە بێ بایەخی دەکەن. وەک بڵێی ھەموو شۆڕشەکانی مێژوومان بێ بنەمابوون، شۆڕشگێڕەکان کەسانی یاخی بوون، پێشمەرگە لە بێ ئیشیدا بوەتە پێشمەرگەو داویەتە ئەو شاخانە، ئەوانەی شەھید بوون بۆ خۆیان شەھید بوون، ئەو شاعیرانەی بیری نیشتیمانپەروەری و ڕزگاری نیشتیمانیان ھۆنیوەتەوەو کردویانە بە شیعر خەیاڵپڵاو بوون و لە فەنتازیای خەیاڵاتی خۆیاندا ژیاون، ئەو ھەموو توێژینەوەیەی لەسەر مێژوو و بەرەنگاربونەوەی داگیرکەر کراون تەنیا پەڕە ڕەشکردنەوە بوون و بەس و… تادێت. بە کورتی ئەو کەسانە مەودای ڕۆشەنگەری و، پێشکەوتنی ئابوری، سیاسەت، ھونەر، ئیدارەی حکومی، قانونەکانی مەدەنیەت و ئەدەبیات و شیعرو ھەموو شتێکمان، بە پێوەرە پان و بەرینەکەی خۆرئاوای ئەوروپا دەپێون.\nڕێڕەوی کاروانی ئازادی ھیچ گەلێکی ستەمدیدە بە دەوڵەتێکی ستەمکار کۆتایی نایەت، ئەگەر بشبێت تەمەنی حکومەتی دیکتاتۆر درێژ نابێت. چونکە دواجار ئامانجی میللەتان مەنزڵگای دەوڵەتێکی دیکتاتۆری نیە. دیکتاتۆریەت قۆناغە، نەک شوناسێکی ئەبەدی کۆمەڵگەکان… حاکم و حوکمڕانەکان دێن و دەڕۆن… ئەوانەیان کە لەخزمەت گەلدا بن و دادپەروەر بن، لە مێژوودا بە شانازیەوە باسیان لێوە دەکرێت… ئەوانەشی کە زاڵم بن، ئەوا دەڕوخێن و تۆزیشیان نامێنێت. بەدرێژایی مێژووی ئینسان تاکە یەک دەوڵەتی دیکتاتۆریش نادۆزینەوە کە حوکمی ئەبەدی ھەبوبێت و بۆ ھەتا ھەتایە حوکمی کردبێت. بە پێچەوانەوە تەمەنی دیکتاتۆرەکان کورت دەبنەوە. ئەگەر لە سەردەمانێکدا شاھەنشایەک توانیبێتی سەدەیەک خۆی و بنەماڵەکەی بە زەبر و زۆرداری حوکمی وڵاتێک بکەن، ئەوا لەم سەردەمەدا ئەو دیاردەیە بوەتە شتێکی مەحاڵ. ھۆکاری ئەمەش بۆ پێشکەوتنی کۆمەڵگاکان و بە تایبەتیش تەکنۆلۆژیای زانیاری دەگەڕێتەوە.\nلە ماوەی ٢٦ ساڵی ڕابوردودا حاکمێکی دیکتاتۆر لە ھەرێمی کوردستان حوکمی نەکردوە، چونکە تاکە کەس و تاکە حیزب حاکمی وڵات نەبوە، پێناسەی دیکتاتۆریەتیش ڕوونە کە چیە. ئەگەر دیکتاتۆر لە کوردستان حوکمی کردبێت، ئەوا دیکتاتۆریەتێکی جەماعی بوە، چونکە حکومەتەکان بنکەفراوان و ئیئتیلافی بوون.\nھەندێک کەس دەپرسن: گەرەنتی چیە ئەگەر بوینە دەوڵەت، دیموکراسیەت ناکەوێتە مەترسیەوە و، قانون سەروەر دەبێت؟… لە ڕاستیا ھیچ گەرەنتیەک نیە!… تاکە گەرەنتیەک بۆ بەردەوام بوونی پڕۆسەی دیموکراسی ئاستی ھۆشیاری کۆمەڵگەیە. ئەگەر کۆمەڵگە لە مافەکانی خۆی بە ئاگابوو، ئەوا لەڕێگای دروستکردنی گروپ و حیزبی سیاسی ئاڕاستەی سیاسی کۆمەڵگا دەگۆڕێت. حیزبی (مەپای) ئیسرائیل دەوری سەرەکی لە دامەزراندنی دەوڵەتی ئیسرائیل دا ھەبوو. تەنانەت ھەتا ساڵی ١٩٦٨ کە لەگەڵ دوو حیزبیتردا یەکیان گرت و حیزبی کاری ئیسرائیلیان پێک ھێنا، لە حوکمڕانیدا پێشەنگ بوو. کەچی لە ھەڵبژاردنەکانی ساڵی ٢٠٠٩ لە کۆی ١٢٠ کورسی پارلەمان توانیان ١٣ کورسی بەدەست بێنن. پاش ئەوەش توشی قەیران ھات و ئینشیقاقی تێکەوت. بە واتایەکی تر تەنیا گەرەنتیەک کە دەوڵەتی سەربەخۆی کوردستان دەبێتە مەنزڵگای حەسانەوە و خۆشگوزەرانی بریتیە لە ئیرادەی خەڵکی کوردستان خۆمان و ھیچیتر.\nبەش بە حاڵی خۆم بە ھەمو تەمەنم و بەو ئەزمونە متەوازیعەی لە مەدرەسەی ژیانی سیاسی فێربووم، متمانە و بڕوای تەواوم بە گەلەکەمان ھەیە کە لە ھیچ کەس و حیزبێکی سیاسی قوبوڵ ناکات دەوڵەتی کوردستان بکاتە ئامێرێک بۆ کەڵەگایی و چەوساندنەوە.\nڕۆژی ٩/٢٥ پێکەوە بەرەو ڕیفراندۆم دەچین. ئێمە ئەم ڕیفراندۆمە بۆ خۆشی و لە بێ ئیشیدا ناکەین. ڕێفراندۆم ئەو ئامێرەیە کە شەرعیەت دەداتە ڕاگەیاندنی دەوڵەتی سەربەخۆی کوردستان. ئاساییە لە ئێستاوە دیدی جیاوازمان لەسەر فۆڕمی حوکمڕانی دەوڵەتەکەمان ھەبێت، گەلانی دیکەش کە بوونەتە دەوڵەت بەم دیبەیتە سیاسی یە کۆمەڵایەتیەدا تێپەڕیون. بەڵام ئاسایی نیە بانگەشەی دژ بۆ سەربەخۆیی خاکی پیرۆزی کوردستان بکەین. چونکە بەدیلی دەوڵەتی سەربەخۆ کۆمەڵگەی حیزب سالاری و قوبوڵی حوکمی داگیرکەرە.\nبڵاوكراوه‌ته‌وه له 19-06-2017


كۆمسیۆنی هەڵبژاردنەكانی عێراق ئەنجامی هەڵبژاردنی لە 10 پارێزگا راگەیاند\nكۆمسیۆن: لە هەشت پارێزگا پرۆسەی وردبینیی و جیاكردنەوەی دەنگەكان تەواو نەبو‌وە\nكۆمسیۆنی هەڵبژاردنەكانی عێراق ئەنجامی بەرایی هەڵبژاردنی لە 10 پارێزگا راگەیاند، لە هەشت پارێزگاش بەهۆی تەواو نەبو‌ونی پرۆسەی وردبینی و جیاكردنەوەی دەنگەكان و سكاڵایەكی زۆری لایەنە سیاسیەكان راگەیاندنی ئەنجامە بەراییەكان دواخرا.\nكۆمسیۆن لە كۆنفرانسێكی رۆژنامەوانیدا رایگەیاند، لە هەولێرو سلێمانی و دهۆك و كەركوك و نەینەواو سەڵاحەدین و میسان و نەجەف، راگەیاندنی ئەنجامی بەرایی هەڵبژاردنەكان دواخراوە.\nبەرپرسانی كۆمسیۆن راشیانگەیاند: دەنگی رەوەندی عێراقی لە دەرەوەو دەنگی هێزە ئەمنیەكان و زیندانیانیش هێشتا ئەژمار نەكراوە.\nبەهۆی رەتكردنەوەی ئەنجامی هەڵبژاردنەكان بەتایبەتیی لەپارێزگاكانی هەولێرو سلێمانی و دەوروبەری لە لایەن زۆربەی لایەنە سیاسیەكانی هەرێمی كوردستان جگە لە دەسەڵات، كۆمسیۆن چەند لیژنەیەكی پێكهێناوەو رەوانەی ئەو ناوچانەی كردووە كەباس لەساختەكاریی و پێشێلكاریی دەكرێت.


سێ به‌رهه‌می محه‌مه‌د قازی بۆ میرمنداڵان دووباره له چاپ درا - Mehr News Agency\n31 tîrmehê 2016 - 21:59\nNews Code 4583\nله ناوه‌ندی په‌روه‌رده‌ی فیکری منداڵان و میرمنداڵان له ئێران؛\nسێ به‌رهه‌می محه‌مه‌د قازی بۆ میرمنداڵان دووباره له چاپ درا\n"له‌گه‌ڵ خاتوونه‌کان"، "پۆلۆنیا، چاو و چرای پای کێوه‌کان" و "ڕێبواری لاو" سێ به‌رهه‌می ناوداری جیهانی به وه‌رگێڕانی محه‌مه‌د قازی دووباره له چاپ درایه‌وه.\nبه ڕاپۆرتی ئاژانسی مێهر له ناوه‌ندی په‌روه‌رده‌ی فیکری منداڵان و میرمنداڵان له ئێران، نه‌وه‌ی نوێی میرمنداڵه ئیرانییه‌کان ده‌توانن سێ به‌رهه‌می ناوداری جیهانی به وه‌رگێڕانی بێ وێنه‌ی محه‌مه‌د قازی له دیزاین و به‌رگی نوێدا بکڕن.\nناوه‌ندی په‌روه‌رده‌ی فیکری منداڵان و میرمنداڵان له ئێران بۆ یادی ۵۰ ساڵه‌یی خۆی ئه‌م ۳ ڕۆمانه میرمنداڵه‌ی به دیزاینێکی نوێ له چاپ داوه‌ته‌وه. پێشتر ئه‌م سێ کتێبه به ده‌یان جار له ئێران له چاپ دراوه و فرۆشی یه‌کجار زۆریان له نێوان میرمنداڵاندا هه‌بووه.\nله‌گه‌ڵ خاتوونه‌کان" به‌رهه‌می دیاری هکتور مالۆیه که چیرۆکی کچێک به ناوی پێرین ڕه‌وایه‌ت ده‌کات که له‌گه‌ڵ دایک و باوکی خۆی له یۆنانه‌وه ڕوو له مارۆکۆر ده‌ڕوات تاکوو باپیری ببینێت، به‌ڵام له ڕێگه‌دا باوک و دایکی له ده‌ست ده‌دات و ته‌نیا ده‌که‌وێت.\n"پۆلۆنیا، چاو و چرای پای کێوه‌کان" له نووسینی ئاناماریا ماتوته، چیرۆکی کچێکی نوخۆش ڕه‌وایه‌ت ده‌کات که له‌گه‌ڵ کوڕێکی کوێر ئاشنا ده‌بێت و پێکه‌وه له یه‌کتر زۆر شت فێر ده‌بن.\n"ڕێبواری لاو"یش چیرۆکی کوڕێکی پورتقاڵییه که به پێچه‌وانه‌ی منداڵانی هاوته‌مه‌نی خۆی له دوای ناسینی جیهانه و ئه‌م ڕۆمانه به‌ناوبانگه له لایه‌ن ژاک سێرۆنه‌وه نووسراوه.\nبه‌ڵام له هه‌مووی گرنگتر ئه‌مه‌یه که ئه‌م ۳ ڕۆمانه میرمنداڵه له لایه‌ن محه‌مه‌د قازی، وه‌رگێڕی به‌ناوبانگی کورد کراوه‌ته فارسی و زمانێکی یه‌کجار پته‌و و ره‌وانی هه‌یه و هه‌ر به‌م بۆنه‌شه‌وه خوێنه‌رێکی زۆر ئه‌م سێ ڕۆمانه‌یان خوێندووه‌ته‌وه و تاکوو ئێسته‌ش فرۆشیان هه‌یه و ساڵانه به چاپی نوێ ده‌گاته‌وه.\nناوه‌ندی په‌روه‌رده‌ی فیکری منداڵان و میرمنداڵان له ئێران به هۆی فرۆشی باش و به‌رده‌وامی ئه‌م سێ ڕۆمانه ئه‌مساڵ بڕیاری دا تاکوو له ساڵیادی ۵۰ ساڵه‌یی خۆی هه‌ر سێ ڕۆمانه‌که به دیزاینی و به‌رگی نوێیه‌وه ڕه‌وانه‌ی بازاڕ بکات.\nئه‌م ۳ ڕۆمانه بۆ یه‌که‌م جار له نێوان ساڵانی ۱۳۵۲ی هه‌تاوی بۆ ۱۳۵۶ی هه‌تاوی له تاران له چاپ دران.


یه‌كێتی،كۆنگره‌و چه‌قین – Knwe.org\nسەرەکی » وتار » یه‌كێتی،كۆنگره‌و چه‌قین\nدواكه‌وتنی كۆنگره‌ی یه‌كێتیی نیشتمانیی كوردستان، كاریگه‌ریی له‌به‌رده‌م نوێبوونه‌وه‌ی توانای مرۆیی، رێكخراوه‌یی، ستراتیژیی سیاسیی، راگه‌یاندن و دیپلۆماسی و فه‌لسه‌فه‌ی سیاسیی و ئایدۆلۆژیی داناوه، هاوته‌ریبیش ته‌مه‌نی كاری ئه‌نجومه‌نی سه‌ركردایه‌تی بۆ 6 ساڵ درێژكردۆته‌وه، كه زۆرجار ناڕه‌زایی به‌شی خواره‌وه‌ی ئۆرگان و كادرانی بڵندو بیستراو كردووه، به‌ڵام گوێ لێنه‌گیراوه.\nهه‌ر له‌و ماوه‌یه‌دا له ده‌ره‌وه‌ی یه‌كێتی-یش كۆمه‌ڵێك رووداوی خێرای له جۆری شه‌ڕی تیرۆریستانی داعش، پرسی ریفراندۆم، 16ی ئۆكتۆبه‌ری لێكه‌وته‌ی ریفراندۆم و له‌ده‌ستدانی 51% خاكی هه‌رێم، هه‌ڵبژاردنی په‌رله‌مانی عیراق و دواتریش په‌رله‌مانی هه‌رێم، شكستی ئابووریی سه‌ربه‌خۆ و قه‌یرانی سه‌ختی دارایی و ئابووریی هه‌رێم، لێكترازانی ماڵی سیاسیی هه‌رێم و داخستنی په‌رله‌مان و زۆری دیكه‌ش، له‌و رووداوانه‌بوون كه به‌سه‌ر دۆخی سیاسیی و حوكمڕانیی هه‌رێم و عیراقیشدا هاتن، تێیدا یه‌كێتی له زۆربه‌ی كه‌یسه‌كاندا یه‌كبڕیار و یه‌كگوتاریی سیاسیی مامه‌ڵه‌ی له‌گه‌ڵدا نه‌كردن، هه‌رچونێك بێت مامه‌ڵه كردنه‌كانی، یه‌كێتییانه نه‌بووه، كه ئه‌وه‌ش باجی به‌م هێزه سیاسییه داوه، روونتر یه‌كێتی وه‌ك ژماره سیاسییه قورس و كاریگه‌ره‌كه‌ی پێشتر وه‌ك پێویست له‌ناو هاوكێشه‌كاندا نه‌بوو، وه‌ك چۆن هێزی ژماره‌ی سیاسیی یه‌كێتی بۆ هاوكێشه و پرسه چاره‌نووسسازه‌كان یه‌كلاكه‌ره‌وه‌ی بێمه‌رج بوون، قورسایی و كاریگه‌ریی ئه‌م هێزه به‌جۆرێك بووه، كه سنووری ناو رێكخراوه‌یی و ناوخۆی گۆڕه‌پانی سیاسیی كوردستانی بڕیووه‌و په‌ڕیوه‌ته‌وه بۆ خوێندنه‌وه‌ی هه‌رێمی و نێوده‌وڵه‌تی، به‌و چه‌شنه‌ی سكێچی هێزێكی سیاسیی وێناكراوبووه، كه نه‌توانراوه به‌بێ خوێندنه‌وه‌ی سه‌نگ و قورساییه‌كه‌ی هه‌نگاوی گه‌وره بنرێت، بگره جیا له هاوبه‌شێتی، له نه‌یارێتی كردنیشیدا «نادیده نه‌گیراوه».\nئه‌م دۆخه شڵه‌ژاوه‌ی یه‌كێتی شاراوه نه‌بووه، به‌جۆرێك زۆر له سیاسییه‌كانی له زۆر بۆنه‌دا مژده‌ی ئه‌وه‌یان ده‌دا كه (یه‌كێتی ده‌كه‌نه‌وه به یه‌كێتییه‌كه‌ی جاران)، كه سه‌لماندنی ئه‌و راستییه‌یه كه یه‌كێتی له ئێستایه‌كی «خراپ»دایه به به‌راورد به یه‌كێتی له»رابردوو»دا، هه‌ر خودی مژده‌كه‌ش دڵخۆشكه‌ر نییه، به‌و پێیه‌ی یه‌كێتی له 2019 دا ده‌بێت به‌ره‌و ئاینده‌و پڕۆژه‌ی سیاسیی نوێ بۆ داهاتوو بڕوات، نه‌ك بكرێته «یه‌كێتییه‌كه‌ی جاران» كه قۆناغی به‌جێهڵدراوی رابردووه!.\nگرفتی سه‌ره‌كیی یه‌كێتی، كێشه‌ی به‌رهه‌مهێنانی بڕیاردانی به‌هێزی هه‌یه، هه‌م بۆ دۆخی ناوخۆیی، هه‌میش بۆ ئاستی حوكمڕانیی هه‌رێم و دواتریش عیراق و ناوچه‌كه، كێشه‌ی به‌ستنی كۆنگره‌ی هه‌یه، كێشه‌ی دارایی و داهات و سه‌رچاوه‌كانی هه‌یه، كێشه‌ی راگه‌یاندن و ئۆرگانه‌كانی هه‌یه، كێشه‌ی پێشێلی پرانسیپ و په‌یڕه‌وی هه‌یه كه نادادی سیاسیی و بیرۆكراسی و مه‌حسوبیه‌تی زاڵكردووه، كێشه چاره‌سه‌نه‌كراوه‌كان هۆكارێكی كاریگه‌ری سلبین كه وای له‌م هێزه‌كردووه له كێبڕكێی سیاسیی و هه‌ڵبژاردن و خه‌باتی دیموكراسیدا كه خۆی داهێنه‌ریه‌تی، خۆی تێیدا هه‌ناسه سواربووه!.\nمادام ده‌رده سیاسیی و دارایی و حوكمڕانییه‌كانی یه‌كێتی دیارن، چاره‌سه‌ره‌كانیش ده‌دۆزرێنه‌وه، كه له پێشه‌وه‌یان به‌ستنی كۆنگره‌یه تا له چه‌قین ده‌ربازی ده‌كات، كه ده‌شێت فۆرمێكی دیكه بۆ به‌ڕێوه‌بردن و ئیداره‌دانی سیاسیی به هه‌یكه‌لێكی هاوچه‌رخی نوێباوی بۆ دابنرێت، هه‌موو هێزه مرۆیی و سیاسیی، راگه‌یاندن و دیپلۆماسیی و دارایی و بازرگانییه‌كان و ته‌واوی ئۆرگانه‌كان بچنه‌وه سه‌ر هێڵی هێزی یه‌كێتی و یه‌كێتیش وه‌به‌رهێنانی سیاسیی و حوكمڕانی به‌و پشتیوانییه بكات بۆ بڕیاردانی سیاسیی كه ژماره قورسه‌كه بۆ كایه‌ی سیاسیی و كێبڕكێ ده‌جوڵێنێت، به‌و واتایه‌ی یه‌كێتی خۆی كارتی گوشار و سیاسیی بێت له نێو پێشهات و هاوكێشه‌كانی هه‌رێم و عیراق و ناوچه‌كه، چونكه یه‌كێتی ئێستا ئه‌و ژماره و گوشاره‌ی غائیبه.\nسـەرزەمـیـنی ئـافـاتێكی بـێـكـۆتا\nكتێبخانەی گشتیی سلێمانی بۆچی پشتگوێ خراوە؟\nئازاد سه‌راوی قه‌رسیلی تا ئه‌ژنۆ سه‌وزو باڵا كردوی، تۆ زیندویت ...


یەکا پشتەڤانیا قوتابێن ئاوارە و پەنابەر ل زانکویا پولیتەکنیکى یا دهوک دگەل نوینەرێن زانکویا بیروت کوم بو :: Duhok Polytechnic University\nیەکا پشتەڤانیا قوتابێن ئاوارە و پەنابەر ل زانکویا پولیتەکنیکى یا دهوک دگەل نوینەرێن زانکویا بیروت کوم بو\nژ چارچوڤێ بەردەوامى دانا کارێ پشتەڤانیا قوتابیێن ئاوارە و پەنابەر و ل دیڤ پروژێ ریسکیو یێ سەر ب بەرنامێ (Erasmus +) رێڤەبەریا پەیوەندیێن نێڤدەولەتى کومبونەکا هەفکاریێ ل سەروکاتیا زانکویا پولیتەکنیکى یا دهوک ئەنجام دا .\nئەڤرو روژا دوو شەمبى رێکەفتى ٣٠/٩/٢٠١٩ و لدەمژمێر ١٠:٣٠ سپێدێ و ب مەرەما بەردەوامیدانا کارێ پشتەڤانیێ و پێشڤەبرنا یەکا پشتەڤانیا قوتابیێن ئاوارە و پەنابەر ، یەکا پشتەڤانیا قوتابێن ئاوارە و پەنابەر ل زانکویا پولیتەکنیکى یا دهوک ب هەفکارى دگەل زانکویا بیروت یا لبنانى و زانکویا دهوک ل سەروکاتیا زانکویا پولیتەکنیکى یا دهوک کومبون و ئەف کومبونە دێ بو دەمێ دوو روژان دنافبەرا نوینەرێن زانکویێن نافهاتى دا دبەردەوام بن .\nرێڤەبەریا پەیوەندیێن نێڤدەولەتى ل سەروکاتیا زانکویا پولیتەکنیکى یا دهوک ب رێڤەبەریا (م. محمد عبدالقادر ) ب کارێ رێکخستنا کومبونێ رابوینە و و هەتا نوکە زێدەتر ژ (١٠٠) سەد قوتابیێن ناڤێن خو ل یەکا پشتەڤانیا قوتابیێن ئاوارە و پەنابەر ل زانکویا پولیتەکنیکى یا دهوک تومارکرینە


گیرانی م.ئیسماعیل سوسەی لەلایەن ئەمەریکاوە بوە نەك حزبێکی دیاری کراوی کوردستان.\nهەواڵی / 17/10/2020 942 جار بینراوە\nکاتێ هەواڵی زیندانی کردنی م.ئیسماعیل سوسەیی بڵاوکرایەوە راستەوخۆ پەیوەندیم بەسەرچاوەی یەکەم کرد دەربارەی چۆنیەتی ووردەکاری دەستگیر کردنی م.ئیسماعیل زانیاریم کۆکردەوە، بەلام ئەوکات داوای لێکردم بڵاوی نەکەمەوە بۆ ئەوەی زیانی زیاتری بەرنەکەوێت چونکە هیچ میدیا و کەنالەکانی کوردستان درکیان پێنەکردبو تەنانەت ئێستاش، بەلام دوای ئەوەی حوکمەکەی بۆدەرچوە کە نزیکە ١٢ ساڵی بۆ براوەتەوە، بر باسکردنی چۆنیەتی گیرانەکەی زیانی پێناگات.\nسەرچاوەی یەکەم کە خۆشی راستەوخۆ لەماڵی م.ئیسماعیل بوە کاتی گیرانەکە بەم شێوەیە زانیاریەکەی پێگەیاندم ووتی" لەگرتنی م.ئیسماعیل یەك پێشمەرگە و یەك کارمەندی ئاسایش و یەك پۆلیسی تێدانەبو، بەلکو ئەوانە دەستگیریانکرد هێزێکی هاوبەشی ئەمەریکی و فەرەنسی بون، تەنیا موتەرجمێکی کوردی کارمەندی خۆیان لەگەلدابو.\nهەروەها ووتی" بەر لەوەی دەستگیر بکرێت کۆپتەرێکی ئەمەریکی بەسەر گەرەکی ماڵی م.ئیسماعیل سوراوەتەوە، دوای ئەمە لەناکاو هێزێکی زۆری ئەمەریکی و فەرەنسی بە دەیان سەیارەی سەربازی دەوری مالی م.ئیسماعیل-یان تەوقدا و زۆر بە درندانە و بێ ئەدەبانە بەسەر تاق و دیوار کەوتن، ئەوکات چەند میوانێك و چەند قوتابیەکیش هاو شێوەی من لە ماڵی م.ئیسماعیل بون، سەربازە ئەمەریکی و فەرەنسیەکانیش بە چەكی قورس و سیلاح و سەگی پۆلیسی پەلاماری ماڵی م.ئیسماعیل-یاندا و هەمو ئەوکەسانەشی لەماڵەکەیدابون دەستبەسەرکران بەفلێپس دەستی هەمویان لەدواوە بەستایەوە و عەلاگەی رەشیان لەسەرکردن، تەنها یەك تۆز رێگایاندا م.ئیسماعیل-دا لەرێگای موتەرجیمەکە هەندێ قسەیان لەگەلبکات پێی ووتن" ( ئێوە بۆ وا پەڵاماری منتانداوە خۆ من هیچ کێشەی ئەمنیم نیە و بارزان قەسابیش ئاگاداری منە ئەگەر رێگام بدەن ئێستا تەلەفۆنێکی بۆ دەکەم با قسەتان لەگەل بکات)، فەرماندەی هێزەکەش لەرێگای موتەرجیمەکەیدا بە م.ئیسماعیل-ی ووت" رێگات نادەین پەیوەندی بەهیچ شوێنێك بکەیت ئێمە لەسەر ئەرکی خۆمان هاتوین دەستگیرت دەکەین پەیوەندی بە ئاسایش و حکومەتی هەرێمدا نیە، ئینجا تا تاقەتیان هەبو لەناو ماڵی م.ئیسماعیل گەران و هەمو کەلەن و قوژبنێکیان کۆلیەوە بەدوای سیلاح و شت دەگەران، هەمو ناومالیان بەگۆرێ وەرکرد و چەند شتیشیان شکاند و هتد..، بەلام هیچیان دەست نەکەوت.\nووتیشی" لەکۆتایدا تەنها م.ئیسماعیل-یان بەدەست بەسترایی و عەلاگە بەسەرەوە راپێچی ناو سەیارەیەکی سەربازی خۆیانکرد و رفاندیان، بەلام هیچ یەکێك لە قوتابی و میوانەکانیان نەبرد هەمویان بەدەست بەستراوی هەر لەماڵی م.ئیسماعیل بەجێهێشتن، تەنانەت هەندێك لەقوتابیەکانی لەژێر تانکی ئاوی سەربان بەدەست بەستراوی جێهێشتبو، تەنها م.ئیسماعیل-یان رفاند و رۆیشتن، پاشان دژە تیرۆر و ئاسایشی هەولێر دەستگیر کردنی م.ئیسماعیل-یان خستە ئەستۆی خۆیان.\nئەمە کورتەی حەقیقەتی دەستگیر کردنی م.ئیسماعیل سوسەیی بو بە گوێرەی زانیاریەکانی سەرچاوەی یەکەم، لە ئۆپەراسیۆنێکی موخابەراتی ئەمەریکا و فەرنسا کراوەتەوە ئامانج و ئەوان سەرەتا دەستگیریان کردوە.\nهەندێك بەلگەی ڤدیۆی کۆنی م.ئیسماعیل سوسەییش ئاماژەی بەوە کردوە پێشتر لەلایەن (ئایدن و جاك)ی موخابەراتی ئەمەریکی و ئوستورالی خراوتە ژێر ڕادار و هەوڵی گرتنیانداوە.\nڤیدیۆی یەکەم: م.اسماعیل پێش ئەوە بگیرێت باسی هەوڵی رفاندنی خۆی دەکات بەکۆپتەری ئەمەریکی لەلایەن موخابەراتی ئەمەریکاوە\nڤیدیۆی دووەم: م.اسماعیل سوسەیی باسی موخابەراتی ئەمەریکی و موخابەراتی رێکخراوی ئوستورالی دەکات کەچۆن لێپرسینەوەی لەگەل دەکەن و چۆن موراقەبەی دەکەن\nبەلام کۆی گشتی ئەم زانیاریانە پێویستە لە دەرفەتێکدا لە لایەن خودی مامۆستا ئیسماعیل سوسەیی پشت راست بکرێتەوە لەداهاتودا.


باوەشەکان ژمارەیان زۆرن و هەر لەو رۆژەوە مرۆڤ دروستبووە باوەش بە یەکدا کردنیش دروستبووە، چونکە مرۆڤ لە باوەشی یەکتردا دروستبوون و گەورە دەبن. باوەشگرتن بۆ خۆشی و رێز و حەوانەوە و یەکتر قبوڵکردن بووە و هەر بەو شێوەیەش سەیر دەکرێت، بەڵام دوای ماوەیەک کۆمەڵێک مرۆڤ فێری ئەوە بوون لە کاتی باوەشکردن بە یەکتردا دەگە لە یەکتر بدەن. بە تایبەت لەو کاتانەدا کە کەسانێک بۆ خۆپاراستن پەنایان بۆ باوەشی کەسانێکی تر دەبرد.\nکورد لە باوەشکردن بە یەکتردا هەر وەک نەتەوە و مرۆڤەکانی تر باوەشی کراوە بووە. دوای ئەوەی نیشتمانی کورد پارچە پارچە کرا باوەشەکان لە باوەشی کەسەکانەوە گۆڕدران بۆ باوەشی بەشێک لە نیشتمان. باوەشی بەشێک لە نیشتمان بۆ بەشەکەی تر تام و هەست و سۆزی زۆر جیاوازترە لە باوەشی مرۆڤێک بۆ مرۆڤێکی تر. بە تایبەت ئەو کاتەی باوەشی نیشتمان بۆ هەموو رۆڵە، چین، توێژ، پێکهاتە، ئایین، ئایینزاکان، زاراوەکان، ژنان، گەنجان و بە تەمەنەکان بە بێ جیاوازیی سیاسی و زاراوەیی و ئایینی و حیزبی باوەشێکی کراوە بوو.\nکاتی خۆی باوەشی نیشتمان ئەوەندە گەورە بوو، کەس دەستی بە خاوەن باوەش و باوەش پیاکراویشدا نەدەگەیشت، داگیرکەرانی کوردستانیش هەر لە دوورەوە زەقەی چاویان دەهات، ئاخر کاتێک بەشێکی نیشتمان باوەشی بۆ بەشێکی تر بکردایەتەوە هەموو دەشت و بەندەنەکان، باخ و رەزەکان، چیا و دەشتەکان، کانیاو و رووبارەکان، خانەخوێ و دیوەخانەکان، مزگەوت و تەکییەکان، پەرستگە و مەرقەدەکان، ژنان و گەنجان، بە تەمەنەکان و ریش سپییەکان دەبوونە قەڵغان، دەبوونە شورە و کەس نەیدەتوانی زەرفەریان پێ ببات.\nئەو باوەشانە ماوەیەکی زۆر دوور و درێژ کراوەبوون و بوون بە کولتوری بەربڵاوی کۆمەڵگە و بوون بە نەریتێک، کە کەس رێگای بە خۆی نەدەدا باوەشەکانی دابخات، یان دەگە لەو کەسەی تر بدات، کە لە باوەشی گرتووە.\nرۆژگارەکان هەر وەک خۆیانن و نەگۆڕاوان، خۆر هەر وەک جاران بەسەر ئەم نیشتمانەدا هەڵدێت و ئاوا دەبێت، شاخ و دەشتەکانیش هەر لە جێی خۆیانن، بەڵام لەو کاتەوە خێڵۆکە و حیزبۆکە دروستبوون و دەستی داگیرکەران بە هەموو قوژبنێکی ئەم نیشتمانە گەیشت و کوتلە، بنەماڵە و کۆمپانیا و نەوت خۆیان کرد بە ناو باوەشەکاندا ئیتر باوەشەکان پیسکران، بوونە لانکەی دەگە لێدان و خەنجەر وەشاندن. ئیدی باوەشەکان وەک جاران بە سۆز نین، هەموو باوەشێک ئازار و ژانێکی گەورەی لێدەکەوێتەوە، ئازارەکانی ئەم باوەشانە ئەوەندە گەورە قوڵن بەشێکی نیشتمان بە تەواوی فەلەج دەکەن.\nئەمجۆرە باوەشانە لەم رۆژگارەدا ئەوەندە زۆر بوون ئەڵێی کەس باوەشەکانی پێشتری بیر نەماوە. باوەشگرەکانی ئەم رۆژگارە بە جۆرێک ئەم نیشتمانە نیشان دەدەن، کە گوایە هەرگیز نیشتمانێک بوونی نەبووە و باوەشیشی کراوە نەبووە و هەرگیز کەسی پەنا نەداوە و هەرگیزیش نەبووەتە شوورە و قەڵغان!\nکارە لەوە ترازاوە ئیتر باوەش لانکەی بە سۆزی ئەو کەسانە بێت، کە لە دەستی داگیرکەران، زاڵمەکان، چەوسێنەرەکان هەڵهاتوون، بەڵکو باوەشەکان بوونەتە کانگای گوشینێک، کە فرمێسک و خوێنی ئازار و برین تێکەڵ بە یەک دەکەن.\nقەپاڵی ئەم باوەشانە ئەوەندە گەورەیە، کە سێ بەشی نیشتمان و تەنانەت جاروباریش کوردانی تاراوگە هەڵدەلوشێت. ئەم باوەشە ئەوەندە نەوسنە بە باوەشێک، بە تاساندنێک، بە گوشینێک، بە بۆردومانێک، بە تیرۆرکردنێک، بە رفاندنێک، بە رادەستکردنێک، بە مامەڵەیەک و سەودایەک، بە پەلامارێک، بە ئەتک کردنێک، بە سوکایەتییەک، بە درۆیەک، بە چەواشەکارییەک، بە هەڵخڵتاندنێک، بە تاڵانکردنێک و بە لەخشتەبردنێک تێر نابێت.\nباوەش لە دوای باوەش ئازارەکان زیاتر دەبن، دابڕانەکان زیاتر دەبن، ئەڵێی ئەم باوەشە بۆ ئەوە دروستکراوە هەمووان لە خۆیدا بتاسێنێت. ئەم باوەشە تەنانەت سۆزی بۆ خۆیشی نییە و هەر جارە کە کەسێکی دەست نەکەوێت قۆڵێکی خۆی، چاوێکی خۆی، پەنجەیەکی خۆی و کوڵمێکی خۆی دەخوات.\nئەم باوەشە پڕ لە دڕکە هەموو باخەوانەکانی تۆراندووە. هەر لە خزمەتی دڕک و داڵ دایە. بووەتە کێڵگەیەکی بە سۆز بۆ زاڵمەکان و داگیرکەرەکان. ئیتر باوەش بووەتە خەونێک و ئەفسانەیەک کە لە بیری زۆرینەمان براوەتەوە و کەس نازانێت کەی سۆزی باوەشەکان وەک جارانیان لێدێتەوە. کەس نازانێت کەی دڕکەکان هەڵدەوەرن و گوڵەکان بە بۆنەکانیانەوە باوەش بۆ هەموان دەکەنەوە.


ئاگاداربه.. ئه‌م خووه توشی جه‌ڵته‌ت ده‌كات\nپێش 3 هەفتە ژمارەی بینراو 415\nئه‌نجامه‌كانی توێژینه‌وه‌یه‌كی نوێ مه‌ترسی كه‌مخه‌وی ئاشكرا كردوه و تیایدا هاتووه ئه‌و كه‌سانه‌ی وه‌ك پێویست ناخه‌ون ئه‌وه مه‌ترسی توشبوونیان به جه‌ڵته‌ی دڵ و مێشك زۆره به به‌راورد به‌و كه‌سانه‌ی وه‌ك پێویست ده‌خه‌ون.\nئه‌م توێژینه‌وه‌یه لە زانکۆی بێیجینج ئەنجامدرا و تیایدا سوود له داتای زانیاری ٤٨٧ هەزار خۆبەخش وه‌رگیرا کە لە ماوەی ١٠ ساڵدا کۆکرابوونەوە، ئەم خۆبەخشانە تەمەنی تێکڕایان ٥١ ساڵ بوو و کەسیان توشبووی پێشووی جەڵتە نەبوون، هەموویان کێشەی خەولێکەوتن، یان خەوی پچڕپچڕ، یان زوو بەخەبەر هاتنیان هەبوو.\nد. لیمینگ لی، بەڕێوبەری توێژینەوەکە، وتی "بە پێی ئەنجامەکان، ئەگەر ئێمە هەوڵی چارەسەرکردنی کێشەی خەو بدەین، دەتوانین رێژەی توشبوون بە جەڵتەی مێشک و دڵ و نەخۆشی دیکە کەم بکەینەوە.\nده‌رئه‌نجامی توێژینه‌وه‌كه ئه‌وه‌ی سه‌لماند ئەو کەسانەی هەرسێ کێشەکەیان هەیە (درەنگ خەولێکەوتن، پچڕپچڕی، زوو بەخەبەر هاتن) ئەگەری توشبوونیان بە جەڵتە بە رێژەی ١٨٪ زیاترە بە بەراوردی ئەو کەسانەی خەویان تەندروستە، ئەوانەی تەنها یەک کێشەیان هەیە ئەگەری توشبوونیان بە رێژەی ٧٪ بۆ ١٣٪ زیاترە.\nمستەفا كازمی پارە بۆ هەرێم دەنێرێت\nپیاوێك لوتی هاوسه‌ره‌كه‌ی بڕی\nهۆكاره بۆ وه‌ستانی دڵ و جه‌ڵته‌ی مێشك\nهۆكارن بۆ ئاره‌قكردنه‌وه له شه‌واندا\nدوای توشبوون به كۆرۆنا كه‌ی پێویسته سه‌ردانی پزیشك بكه‌یت؟\nكه‌سێك دووجار توشی كۆرۆنا ده‌بێت؟


ئەمڕۆ، شەممە لە چوارچێوەی یارییەکانی گەڕی دووەمی قۆناغی کۆمەڵەکانی یورۆی 2020، ڕوبەڕوبوونەوەی نێوان هەڵبژاردەکانی فەرەنسا و هەنگاریا ئەنجامدرا، یارییەکە بە یەکسانبوون کۆتاییهات.\nلە ڕوبەڕوبوونەوەیەکی بەهێزدا، هەڵبژاردەی فەرەنسا لە پوشکاش ئارینا دووەم یاری یورۆی 2020ی بەرامبەر هەڵبژاردەی هەنگاریا ئەنجامدا، یارییەکەش بە ئەنجامی (1-1) یەکسانبوون کۆتاییهات.\nگۆڵەکەی هەنگاریا لە خولەکی 47 لەلایەن ئاریلا فیۆلا، گۆڵی یەکسانکەرەوەی ئەنجامەکەش لەلایەن ئەنتوان گریزمان لە خولەکی 66 تۆمارکران.\nبەپێی ئەنجامی تۆمارکراوەکە، فەرەنسا بە کۆکردنەوەی چوار خاڵ لە پلەی یەکەمی گروپی شەشەمدا بەردەوامبوو، لە بەرامبەردا هەنگاریا بە یەک خاڵەوە بۆ پلەی سێیەم سەرکەوت، ئەنجامەکەش دەرگای سەرکەوتووانی کۆمەڵەکەی لەنێوان هەر چوار هەڵبژاردەی فەرەنسا، پۆرتوگال، ئەڵمانیا، هەنگاریا بە کراوەیی هێشتەوە.\nکەیسی ساختەکردن بۆ بەدەستهێنانی ڕەگەزنامە و لە ئەنجامی تاقیکردنەوەکانی لویس سوارێزی ئورۆگوایی، یانەی یوڤانتۆسی خستووەتە بەردەم لێپێچینەوەی یاسایی.…\nئەتلەتیکۆ (300) ملیۆن یورۆی مسۆگەرکردووە\nیانەی ئەتلەتیکۆ مەدریدی ئیسپانی بە (300) ملیۆن یورۆ خەزێنەی یانە دەبوژێنێتەوە، لەو بارودۆخە داراییە خراپە خۆی ڕزگاردەکات کە…


شەفافسازی لەگەڵ هیچ\n18:16 - 3 خەزەڵوەر 2718\nترس و گوشار، کۆماری ئیسلامی و رێبەرەکەی تووشی هەڵچوون و پەلەقاژە کردووە چ لە کردار بێ یان وتار، چەند ساڵێک دەبێ خامنەیی چڕتر و تایبەتیتر لە جاران ئامۆژگاری خەڵک و بە تایبەت پیاوانی کاربەدەست و ئایینی دەکا، رۆژێک باسی "بەرگری"، رۆژێکی دیکە باسی "جیهاد" و ...ئەمڕۆش "شەفافسازی" دێنێتە گۆڕێ. بێ ئەوەی ئەوە لەبەرچاو بگرێ کە ئایا بەرگری لە هەڵاتنی خۆر دەکرێ؟ یان ئایا لە بەرامبەر سەرهەڵدانی عەداڵەت، جیهاد دەکرێ؟ کێ تا ئێستا لە ناو شەوەزەنگی ستەمدا رووناکی بینیوە تاکوو ئێمە ئەمڕۆ لە ناو ئەم دەسەڵاتە ڕەشەدا چاوەڕوانی بین؟ ئەمانە و دەیان پرسیاری دیکە پێمان دەڵێ ئەوەی کە خامنەیی وەک ئامۆژگاری باسیان دەکا وەک تۆزی بانان دەڕوا.\nخامنەیی لە رۆژی ٢٣ی رەزبەری ئەمساڵدا (حەوتوویەک دواتر ئەم وانەی بڵاوکراوەتەوە) لە وانەی "خارج فقە"یدا کە بەرزترینە لە وانەکانی حەوزەدا، باسی "شەفافسازی" دێنێتە گۆڕێ و ئاموژگاریان دەکا کە دەبێ بێ‌پێچوپەنا بن، وەک پیشەی هەمیشەش هەوڵدەدا هەرچی بەها، یاسا و چەمکی ئەرێنی و مرۆڤتەوەرانەیە بگەڕێنێتەوە بۆ ئایینزاکەی خۆی و خەڵک سەرکۆنە بکا لەوەی کە دەڵێن ئەم چەمکانە لە فەلسەفە و زانستی رۆژئاوا فێربووین.\nلە باسەکەیدا دێتە سەر ئەوەیکە لە چ مەسەلەگەلێک شەفافسازی نەکرێ و دەڵێ: "لە مەسەلە ئەمنیەتییەکان، لە مەسەلە نیزامییەکان، لەو مەسەلە جۆراوجۆرانەی کە لەگەڵ دوژمندا لە شەڕداین، لەگەڵ دوژمن لە رووبەڕووبوونەوەداین، بەڵێ ئێرە جێگای لەقاودان نییە، جێگای شەفافسازی نییە."\nکە تێڕادەمێنی بۆ ئەوەی بزانی ئایا مەسەلەیەک بۆ شەفافسازی ماوە یان نا؟ نایەکی ڕوون و گەورە قووت دەبێتەوە. بۆ روونکردنەوەی ئەو بوارانەی کە خامنەیی ئاماژەیان پێدەکا هێندێک تەوەر باس دەکەین، لە وڵاتانی پێشکەوتوو شەفافسازی هۆکارێکی بەهێز و کاریگەرە بۆ ئەوەی خەڵک لە چارەنووسی خۆیان ئاگادار بن، لە مەسەلە ئەمنیەتییەکان ئەوان بە پێی پێویست ئاگاداری ئەرک و چالاکییەکانی ئەو بوارەن، ئیزن نادەن کە هەوڵ بۆ ئاژاوەنانەوە یان تیرۆر لە سەر خەڵک یان تەنانەت خەڵکی دەرەوەی وڵاتیش بدرێ، شتێک کە دەزگا ئەمنیەتییەکانی کۆماری ئیسلامی بە ئاشکرا و بە بەربڵاوی بە نیسبەت خەڵکی مەدەنی یان چالاکی سیاسی یان هەر دەنگێکی ناڕازی بەڕێوەی دەبەن و بە شانازیشی دەزانن. لە راستیدا ئەرکیان کپ‌کردنی دەنگیان و کوشتاری خەڵکە، نەک پاراستن.\nلە بواری نیزامیدا ئێران بۆ ماوەی نزیک بە دوو دەیە هەوڵی شاردنەوەی بەرنامەی ناوکی دا، چالاکییەکانی هەمووی لە خزمەت تیرۆر و دەستێوەردان بوو، هەموو بژێوی خەڵکیان کرد بە قووتی چەکی شەڕخوازی رێژیم بە جێگەی سپای نیشتمانی و خەڵکویست، سپایەکی تیرۆریست و تاڵانکەری پێکهێنا.\nخامنەیی دەڵێ لەو مەسەلانەی کە لەگەڵ دوژمندا لە شەڕداین نابێ شەفاف بین، ئەو بە روونی بواری ئەمنییەتی و نیزامی لێدەرکردووە، دەمێنیتەوە بواری ئابووری، سیاسی، کۆمەڵایەتی کە ئەمانیش لەگەڵ بوارەکانی دیکە لێک جیا ناکرێنەوە و هەموویان بۆ پێویستیی خەڵکە. کۆماری ئیسلامی هەر لە سەرەتای هاتنە سەر کارییەوە لەگەڵ جیهان، خەڵکی ئێران و گەلانی ئازادیخواز لە شەڕدا بووە و ئێستاش باس لەوە دەکا کە ئێمە لە شەڕی ئابووریداین لەگەڵ ئامریکا، بۆیە قسەکردن لە سەری بڤە و قەدەخەیە. لە سیاسەتەکانیاندا بەرژەوندی خەڵک لە بەرچاوناگیرێ، تا دوێنێ بوو دروشمیان نە رۆژهەڵات نە رۆژئاوا بوو ئێستا بانگەواز بۆ ئەوە دەکەن کە ئێمە دەبێ پشت لە رۆژئاوا و ڕوو بە ڕۆژهەڵات بین. سیاسەتێکی دوژمنکارانە و دووڕوویانە بە نیسبەت دەراوسێکانییەوە پێڕەو دەکا. لە بواری کۆمەڵایەتی تا ئێستا بەروونی هیچ ئامارێکی ڕاست و جێگای باوەڕ لە کەموکووڕییەکان و قەیرانەکان بڵاو نەکردووەتەوە، ئاماری بێکاری، ئیعتیاد و ... کە بڵاویان دەکاتەوە زۆر دوورن لە راستییەوە ئەویش بە بیانووی پاراستنی ئاسایشی نەتەوەیی.\nتەنانەت ئەگەر وای دابنێن شەفافسازییەک بێتەگۆڕێ، دەبێ بپرسین لە چ سەکۆیەکەوە بە خەڵکی دەڵێن؟ رۆژنامەیەکی ئازاد و سەربەخۆ بوونی نییە؛ مقەستی سانسۆر هەمیشە تیژ و بریقەدارە. ئەوان پێیان وایە تۆڕە کۆمەڵایەتییەکان هەموویان سەر بە وڵاتانی بێگانە و دوژمنانی رێژیمن! و قەدەغە یان فیلتێر کراون، تەلەویزیۆن پاوان کراوە لە دەست و خزمەت تاقمێکی داخراودا، زانکۆکانە بە بیانووی "نفوز" لە وانە و مامۆستای بەکەڵک و خەڵکی بێبەری کراوە، بەگشتی شوێنێک نەماوە تاکوو ئەگەر تۆزێک شەفافسازیش هەبوو باس بکرێ.\nجیا لە هەموو ئەمانە کاتێک خەڵک دابەش دەکرێ بە "خۆیی" و "ناخۆیی" ، مەبەستیان لە خۆیی تاقمێک دەسەڵات بەدەستی رێژیمە کە لە بەرامبەر ناخۆییەکان کە خەڵکە ئیتر بەڕاست کەسێک نامێنێ لای ئەوان کە قسەی بۆ بکەن.\nوەک دەبینین هیچ بوار یان شوێنێک نەماوە کە خامنەیی بەروونی هێڵی سووری بەسەردا نەکێشابێ، تاکوو نیشانەی پرسیاریان بخرێتە سەر، لەم لایشەوە داوای شەفافسازی دەکا، دەبێ بڵێین تۆ کە هەموو بوون و نەبوونێکی وڵاتت خستووەتە ژێر چنگ و کورسیەکەت، تۆ دەبێ شەفاف بی یان خەڵکی نەدار و دیلکراو؟ ئاخر رووناکبیر یان چالاکێک بە کام زانیاری و بەکام سەکۆ یان بە چ پارێزراوییەکەوە قەیرانەکانی وڵات بۆ خەڵک شی بکاتەوە؟ کە دەزانێ کونجی بەندیخانە و پەتی سێدارە چاوەڕێی دەکا.\nبەو ئاکامە دەگەین کە خامنەیی تەنیا بۆ چەواشەکاری و راگرتنی خەڵک ئەم قسە بریقەدارانە دێنێتە گۆڕێ. ئەگینا لە چوارچێوەی دەسەڵاتی رەشی رێژیمی کۆماری ئیسلامیدا ئاسۆیەک بەدی ناکرێ، هەروەک چۆن تا ئێستا هەرچی بەهای بەرزی مرۆڤایەتییە خستوویانەتە گۆڕ.


ئه‌مه‌ریكا پێشنیاز ده‌كات "به‌رپرسه گه‌نده‌ڵه‌كان"ی هه‌رێم دادگایی بكرێن\nبه‌رپرسانی ئه‌مریكا 8 ساڵ له‌مه‌وبه‌ر نه‌خشه‌رێگه‌ی پێشخستنی هه‌رێمی كوردستانیان له‌روی سیاسیی‌و ئابوری‌و ئه‌منیه‌وه پێشنیازكردوه‌و پێیانوابوه یه‌كه‌مین هه‌نگاو كه پێویسته به‌و ئاراسته‌یه‌دا بنرێت "دادگاییكردنی به‌رپرسه گه‌نده‌ڵه‌كانه"، هه‌روه‌ك پێیانوایه سیستمی ئابوری هه‌رێم له‌لایه‌ن هه‌مان ئه‌و كه‌سانه‌وه قۆرخكراوه كه سیاسه‌تیان قۆرخكردوه.\nبه‌پێی به‌ڵگه‌نامه‌یه‌كی نهێنی ویكیلیكس، كه وێنه‌یه‌كی ده‌ست ئاوێنه كه‌وتوه، له‌ساڵی 2006-ه‌وه دیپلۆماتكاره ئه‌مریكیه‌كانی عێراق‌و هه‌رێمی كوردستان چه‌ندین پێشنیاریان بۆ به‌هێزبونی هه‌رێمی كوردستان له‌شێوه‌ی نه‌خشه‌رێگه‌یه‌كدا خستوه‌ته‌ڕو، ورده‌كاریی ئه‌و نه‌خشه‌رێگه‌یه‌شیان بۆ حكومه‌تی ئه‌مریكا رونكردوه‌ته‌وه.\nله‌و به‌ڵگه‌نامه‌یه‌دا كه ساڵی 2006 له‌لایه‌ن به‌رپرسه ئه‌مریكیه‌كانه‌وه نوسراوه‌و پێشنیاره‌كانیان بۆ پێشخستنی بواری ئابوری‌و سیاسیی‌و ئه‌منی هه‌رێم خستوه‌ته‌ڕو، هاتوه، "ئه‌مریكا ده‌توانێت هانی حكومه‌تی هه‌رێمی كوردستان بدات بۆ گرتنه‌به‌ری چه‌ند رێوشوێنێك، به‌ڵام ده‌بێت ئه‌وه‌ی له‌بیربێت كه یه‌كێتی‌و پارتی به‌رهه‌ڵستی هه‌ر جۆره چاكسازییه‌ك ده‌كه‌ن كه ببێته هۆی كه‌مكردنه‌وه‌ی ده‌سه‌ڵاتی سیاسیی‌و ئابورییان".\nله‌چوارچێوه‌ی ورده‌كاریه‌كانی ناو نه‌خشه‌ڕێگه‌كه‌دا، به‌لای ئه‌مریكیه‌كانه‌وه یه‌كه‌مین هه‌نگاو كه پێویسته بنرێت بریتیه له "دادگاییكردنی به‌رپرسه گه‌نده‌ڵه‌كان". دواتر دێنه سه‌ر ئه‌وه‌ی پێویسته هه‌نگاوبنرێت به‌ئاراسته‌ی "دانانی ده‌ستورێكی وا كه گه‌ره‌نتی مافه‌كانی تاك بكات‌و دامه‌زراندنی سیستمێكی دادوه‌ری سه‌ربه‌خۆ، رێگه‌دان به‌بونی ئۆپۆزسیۆنی سیاسیی كاریگه‌ر له‌به‌رامبه‌ر یه‌كێتی‌و پارتی، گه‌ره‌نتیكردنی ئازادی راگه‌یاندن، به‌خشینی ده‌سه‌ڵات به‌ئه‌نجومه‌نی پارێزگاكان".\nله‌باسكردنی هێزه سیاسیه‌كانی ناو هه‌رێمی كوردستانیشدا باسیان له‌وه كردوه كه "مه‌سعود بارزانی ده‌سه‌ڵاتی مه‌ركه‌زی زۆر به‌هێزتره به‌سه‌ر حزبه‌كه‌یدا كه كه‌متر ده‌رفه‌تی مشتومڕو ناڕه‌زایه‌تی تێدا ده‌بینرێت به‌به‌راورد له‌گه‌ڵ تاڵه‌بانی‌و حزبه‌كه‌ی".\nله‌به‌شێكی دیكه‌ی به‌ڵگه‌نامه‌كه‌دا ئاماژه دراوه به‌وه‌ی كه "سیستمی ئابوری هه‌رێم له‌لایه‌ن هه‌مان ئه‌و كه‌سانه‌وه قۆرخكراوه كه سیستمی سیاسیان قۆرخكردوه. سه‌ره‌ڕای بونی سامانێكی گرنگی ژێر زه‌وی، به‌ڵام هه‌رێمی كوردستان به‌ده‌ست گرفته‌كانی بێكاری‌و نه‌بونی سوته‌مه‌نیه‌وه ده‌ناڵێنێت".\nئای دی: 06BAGHDAD4768\nبابه‌ت: هه‌رێمی كوردستان: مه‌سه‌له‌كان، سه‌ركرده‌كان، هه‌نگاوه‌كانی به‌ره‌وپێشچون\nبه‌رواری ناردن: 30ی كانونی یه‌كه‌می 2006\nهه‌رێمی كوردستان له‌چاو ناوچه‌كانی دیكه‌ی عێراق بوژانه‌وه به‌خۆیه‌وه ده‌بینێت‌و چالاكانه وه‌به‌رهێنانی ده‌ره‌كی‌و ته‌نانه‌ت گه‌شتوگوزاری نێوده‌وڵه‌تیشی به‌گه‌ڕخستوه. به‌گشتیی هه‌رێمی كوردستان زۆر له‌ناوچه‌كانی دیكه‌ی عێراق ئارامتره، له‌گه‌ڵ ئه‌وه‌شدا به‌قاچاغبردنی چه‌ك‌و ماده‌ی هۆشبه‌رو چه‌كدار له‌سه‌ر سنوری ئێران به‌دیده‌كرێن، هه‌روه‌ها بونی په‌كه‌كه‌ش سه‌رچاوه‌یه‌كی به‌رده‌وامی گرژیه‌كانه له‌گه‌ڵ توركیا. ئه‌مریكا ده‌توانێت هانی حكومه‌تی هه‌رێم بدات بۆئه‌وه‌ی هه‌نگاوی راسته‌قینه بنێت له‌دژی گه‌نده‌ڵی‌و نیشاندانی شه‌فافێتی زیاتر له‌بواری حكومڕانیدا. ئێمه هه‌وڵه‌كانمان چڕده‌كه‌ینه‌وه بۆ یارمه‌تیدانی حكومه‌تی هه‌رێم‌و به‌غدا له‌مه‌سه‌له‌ی كۆنترۆڵكردنی سنوره‌كان له‌پێناو كه‌مكردنه‌وه‌ی قاچاخچێتی. ئه‌مه یه‌كێكه له‌و زنجیره شیكاریانه‌ی كه تیمی ئاوه‌دانكردنه‌وه‌ی هه‌رێمیی ئه‌مریكا بۆ پارێزگانی عێراق ده‌یكات.\nهه‌رێمی كوردستان له‌لایه‌ن هه‌ردو حزبی پارتی دیموكراتی كوردستان‌و یه‌كێتی نیشتمانی كوردستانه‌وه قۆرخكراوه، كه مانگی شوباتی 2006، هه‌ردو حكومه‌تی سلێمانی‌و هه‌ولێر یه‌كیانگرته‌وه‌و بونه حكومه‌تی هه‌رێمی كوردستان. ئه‌م یه‌كگرتنه‌وه‌یه هه‌ندێك سه‌رئێشه‌ی به‌دواوه ده‌بێت‌و به‌ته‌واوه‌تیش كامڵ نیه. هه‌ریه‌كه‌یان به‌جیا وه‌زاره‌ته‌كانی وه‌ك ناوخۆو پێشمه‌رگه‌و دارایی‌و دادوه‌ری ده‌به‌ن به‌ڕێوه. پابه‌ندبون به‌بنه‌ما دیموكراتیه‌كان‌و مافی مرۆڤ به‌تایبه‌تی ئازادی راگه‌یاندن، ناگاته ئاسته ستاندارده‌كانی خۆرئاوا.\nهه‌رێمی كوردستان به‌به‌راورد له‌گه‌ڵ باقی ناوچه‌كانی دیكه‌ی عێراق، له‌بوژانه‌وه‌ی به‌رده‌وامدایه‌و به‌شێوه‌یه‌كی چالاك كه‌رتی وه‌به‌رهێنانی ده‌ره‌كی‌و گه‌شتوگوزاری نێوده‌وڵه‌تی به‌گه‌ڕخستوه. له‌گه‌ڵ ئه‌وه‌شدا سیستمی ئابوری هه‌رێم به‌هۆی مه‌ركه‌زیه‌تێكی بۆماوه‌ییه‌وه بارگرانی خراوه‌ته‌سه‌رو له‌لایه‌ن هه‌مان ئه‌و كه‌سانه‌وه قۆرخكراوه كه سیستمی سیاسیان قۆرخكردوه. سه‌ره‌ڕای بونی سامانێكی گرنگی ژێرزه‌وی، به‌ڵام هه‌رێمی كوردستان به‌ده‌ست گرفته‌كانی بێكاری‌و نه‌بونی سوته‌مه‌نیه‌وه ده‌ناڵێنێت. له‌ماوه‌ی چه‌ند مانگی رابردودا، چه‌ندین خۆپیشاندان له‌پارێزگای سلێمانی به‌هۆی نه‌بون‌و خراپی خزمه‌تگوزاریه سه‌ره‌تایه‌كان‌و به‌شه‌ناوخۆیه‌كانی زانكۆو موچه رویانداوه، كه به‌گشتیی له‌لایه‌ن گه‌نجان‌و ژنان‌و مامۆستایان‌و رێكخراوه‌كانی كۆمه‌ڵگه‌ی مه‌ده‌نیه‌وه ئه‌نجامدراون.\nهه‌رێمی كوردستان به‌گشتیی له‌چاو ناوچه‌كانی دیكه‌ی وڵات زۆرێك ئارامتره، هێزه ئه‌منیه‌كانی كورد كه پێشمه‌رگه‌و داموده‌زگاكانی ئاسایشن وڵات ده‌پارێزن. خه‌ڵكی ده‌توانن ماڵه‌كانیان جێبهێڵن‌و به‌بێ ترس روبكه‌نه سوپه‌رماركێته‌كان. له‌گه‌ڵ ئه‌وه‌شدا هێشتا قاچاخچێتی به‌چه‌ك‌و ماده‌ی هۆشبه‌رو هاتوچۆی چه‌كداره‌كان له‌سه‌ر سنوری ئێران به‌رده‌وامه، هه‌روه‌ها بونی په‌كه‌كه له‌هه‌رێمی كوردستاندا سه‌رچاوه‌ی به‌رده‌وامی ته‌نگژه‌كانه له‌گه‌ڵ توركیا. ئه‌گه‌ری پێكدادانی چه‌كداری له‌گه‌ڵ توركیا له‌ئارادایه، به‌تایبه‌تی له‌به‌ر رۆشنایی ئه‌و راپۆرتانه‌ی كه باس له‌وه ده‌كه‌ن توركیا ده‌خوازێت هه‌نگاوی راسته‌وخۆ بگرێته‌به‌ر له‌سه‌ر ئه‌و مه‌سه‌له‌یه‌و هه‌ڕه‌شه‌ی هاتنه‌ناوه‌وه‌ی هه‌رێمی كوردستان ده‌كات بۆ هێرشكردنه سه‌ر په‌كه‌كه. له‌مه‌ودای دوردا، ئه‌م په‌یوه‌ندیه ئارامه‌ی ئێستای نێوان یه‌كێتی‌و پارتی سه‌رده‌كێشێت بۆ پێكدادانی چه‌كداری وه‌ك چۆن له‌رابردودا وابو.\nیاریزانه سیاسیه سه‌ره‌كیه‌كان\nجه‌لال تاڵه‌بانی، سه‌رۆك كۆماری عێراق‌و سكرتێری گشتیی یه‌كێتیه‌و مه‌سعود بارزانیش سه‌رۆكی هه‌رێم‌و سه‌رۆكی پارتیه، هه‌مو كه‌سێكی دیكه به‌جۆرێك له‌جۆره‌كان له‌ژێر ركێفی ئه‌م دو پیاوه‌دان. هه‌رێمی كوردستان له‌لایه‌ن حكومه‌تی هه‌رێمی كوردستانه‌وه به‌ڕێوه‌ده‌برێت كه له‌ژێر ده‌سه‌ڵاتی مه‌سعود بارزانی‌و نێچیرڤان بارزانی برازاو زاوایدایه. ئه‌نجومه‌نی پارێزگاكان له‌ساڵی 2005 دامه‌زران له‌ژێر گوشاری ئه‌مریكا، به‌ڵام ده‌سه‌ڵاتی كه‌میان هه‌یه‌و سیخناخكراون به‌وانه‌ی له‌لایه‌ن حزبه‌وه دامه‌زرێنراون.\nمه‌سعود بارزانی ده‌سه‌ڵاتی مه‌ركه‌زی زۆر به‌هێزتره به‌سه‌ر حزبه‌كه‌یدا كه كه‌متر ده‌رفه‌تی مشتومڕو ناڕه‌زایه‌تی تێدا ده‌بینرێت به‌به‌راورد له‌گه‌ڵ تاڵه‌بانی‌و حزبه‌كه‌ی.\nكۆمێنت: هه‌نگاوه رێتێچوه‌كانی به‌ره‌وپێشچون\nئه‌مریكا ده‌توانێت هانی حكومه‌تی هه‌رێمی كوردستان بدات بۆ گرتنه‌به‌ری ئه‌م رێوشوێنانه، به‌ڵام ده‌بێت ئه‌وه‌ی له‌بیربێت كه یه‌كێتی‌و پارتی به‌رهه‌ڵستی هه‌ر جۆره چاكسازییه‌ك ده‌كه‌ن كه ببێته هۆی كه‌مكردنه‌وه‌ی ده‌سه‌ڵاتی سیاسیی‌و ئابورییان:\nدادگاییكردنی به‌رپرسه گه‌نده‌ڵه‌كان‌و دانانی ده‌ستورێكی وا كه گه‌ره‌نتی مافه‌كانی تاك بكات‌و دامه‌زراندنی سیستمێكی دادوه‌ری سه‌ربه‌خۆ، رێگه‌دان به‌بونی ئۆپۆزسیۆنی سیاسیی كاریگه‌ر له‌به‌رامبه‌ر یه‌كێتی‌و پارتی، گه‌ره‌نتیكردنی ئازادی راگه‌یاندن، به‌خشینی ده‌سه‌ڵات به‌ئه‌نجومه‌نی پارێزگاكان به‌جۆرێك توانای به‌رزكردنه‌وه‌ی داهات‌و خه‌رجكردنی بودجه‌یان هه‌بێت، رێگه‌دان به‌رێكخراوه ناحكومیه‌كان‌و رێكخراوه‌كانی كۆمه‌ڵگه‌ی مه‌ده‌نی بۆ كاركردن دور له‌ده‌ستێوه‌ردانی حكومه‌تی هه‌رێم‌و یه‌كێتی‌و پارتی، چاره‌سه‌ركردنی مه‌سه‌له‌ی كه‌ركوك‌و ناوچه جێناكۆكه‌كانی دیكه به‌گوێره‌ی ماده‌ی 140ی ده‌ستورو به‌شێوه‌یه‌كی شه‌فاف‌و ئاشتیانه كه تێیدا مافه‌كانی گشت پێكهاته‌و گروپه ئیتنیه‌كانی دیكه له‌به‌رچاوبگیرێت.\nئێمه ده‌توانین هانی حكومه‌تی هه‌رێم بده‌ین به‌وه‌ی چوارچێوه‌یه‌كی قانونی‌و رێكوپێك په‌ره‌پێبدات بۆ پێشخستنی وه‌به‌رهێنانی تایبه‌ت‌و سیستمێكی ئابوری‌و بانكی كاریگه‌ر. ده‌ركردنی یاسایه‌كی گونجاوی نێوده‌وڵه‌تی تایبه‌ت به‌نه‌وت‌و گاز كه كۆك بێت له‌گه‌ڵ یاسای نیشتمانیدا. كۆتاییهێنان به‌قۆرخكاری گرێبه‌سته‌كان‌و مه‌سه‌له ئابورییه‌كانی دیكه له‌لایه‌ن یه‌كێتی‌و پارتیه‌وه، داڕشتنی چوارچێوه‌یه‌كی قانونی‌و رێكوپێك بۆ پێشخستنی هه‌رێمی كوردستان هاوشان له‌گه‌ڵ به‌هێزكردنی یه‌كگرتویی عێراقدا.\nبۆ مامه‌ڵه‌كردن له‌گه‌ڵ قاچاقخچێتی نایاسایی، ئێمه به‌رده‌وامده‌بین له‌دروستكردنی بنكه سه‌ربازیه‌كانی سه‌ر سنور‌و پشتیوانیكردنی پۆلیسی سنوری‌و گومرگی نیشتمانی. بۆ كه‌مكردنه‌وه‌ی ئه‌گه‌ری پێكدادانی چه‌كداری له‌گه‌ڵ توركیا، پێویسته هانی حكومه‌تی هه‌رێم بده‌ین بۆئه‌وه‌ی كراوه بێت به‌روی وه‌به‌رهێنانی توركیاداو به‌جۆرێك مامه‌ڵه له‌گه‌ڵ په‌كه‌كه‌دا بكات كه نیگه‌رانیه ره‌واكانی توركیا له‌به‌رچاوبگرێت. كه‌مكردنه‌وه‌ی مه‌ترسی ره‌واندنی شه‌ڕیش له‌نێوان یه‌كێتی‌و پارتی ده‌كه‌وێته سه‌ر ئیراده‌ی خۆیان بۆئه‌وه‌ی به‌رژه‌وه‌ندیه حزبیه‌كان بكه‌نه قوربانی به‌رژه‌وه‌ندیه باڵاكان‌و سیستمێكی دیموكراتی قبوڵبكه‌ن.\nویكیلیكس: مه‌سعود بارزانی ناوه‌ڕۆكی یه‌كه‌مین كۆبو...\nویكیلیكس: كورد ئاماده‌یه واز له‌نه‌وته‌كه‌ی كه‌ركو...\nئێزدی‌و كه‌مایه‌تیه‌كان له‌به‌ڵگه‌نامه‌كانی ویكیلی...


بازاڕ Archives - تۆڕی میدیایی خەڵک\nتۆڕی میدیایی خەڵک / بازاڕ\nخەڵك- ئەمڕۆ پێنج شەممە، نرخی بەرچنەی نەوتی ئۆپیك بە زیاتر لە دوو دۆلار دابەزی و بەرمیلێكی بە نزیكەی 115 دۆلار مامەڵەی پێوەكرا. بەپێی ڕاپۆرتێك كە لەلایەن ڕێكخراوی ئۆپیكەوە بڵاوكرایەوە"نرخی بەرچنەی ئۆپیك كە لە 13 بەرمیلی نەوتی خاو پێكدێت، 114.94 دۆلاری بۆ یەك بەرمیل تۆماركرد، ئەم نرخەش بەراورد بە ڕۆژی پێشوو كە 117.20 دۆلاری تۆماركرد، بە بڕی 2.26 دۆلار دابەزی". ئەمڕۆ پێنج شەممە، نرخی نەوت ڕووی لە بەرزبوونەوە كرد، بەر لەوەی جارێكی تر بەهۆی خاوبوونەوەی گەشەی ئابوری جیهانی، ڕوو لە دابەزین بكات. بەرچنەی نەوتی ڕێكخراوەكانی هەناردەكردنی نەوت (ئۆپیك) لە تێكەڵەی نەوتی بیابان (جەزائیر)، جیراسۆڵ (ئینگۆلا)، دجینۆ (كۆنگۆ)، زافیرۆ (گینیای ستونی)، ڕەبیع لایت (گابۆن)، ئێرانی قورس (ئێران)، بەسرەی سوك (عیراق) كوێت بۆ هەناردەكردن (كوێت)، ئێس سدر (لیبیا)، بونی لایت (نەیجیریا)، عەرەب لایت (سعودیە) مربان (ئیمارات)، میری (ڤەنزوێلا)، پێكدێت.\nسیستانی فەتوای لەسەر گرانكردنی نرخی خۆراك بڵاوكردەوە\nخەڵك- هاوكات لەگەڵ یاریكردن بە نرخی ماددە خۆراكییەكان و…\nئەنجومەنی پاراستنی كێبڕكێ و قەدەغەكردنی قۆرغكاری بازاڕ پێكهێنرا\nخەڵك ئەنجومەنی پاراستنی كێبڕكێ و قەدەغەكردنی قۆرغكاری…\nخەڵك- ئەندامێكی لیژنەی دارایی لە پەرلەمانی عیراق ڕایدەگەیەنێت،…\nخەڵك بەڕێوەبەری چاودێری بازرگانی سلێمانی دەڵێت، قەدەغەی…\nخەڵك- جێگری سەرۆكی یەكێتی هاوردە و هەناردەكارانی كوردستان…\nسلێمانی – نزار جەزا ئەمڕۆ چووینە نێو بازاڕی سلێمانی…\nخەڵك- بەشی هەواڵ لیژنە هاوبەشەكانی قائیمقامیەتی قەزای…


جەنگی دەروونیی.. بابەت و بوار و ئامانج\nكه‌ركوك: گۆڕێكی به‌كۆمه‌ڵ دۆزرایه‌وه\nجەنگی دەروونیی.. بابەت و بوار و ئامانج\nئازا حەسيب قەرەداخی\nئەو بابەت و بوارانەی لە جەنگی دەروونیدا دەکرێنە جێنیشانە، لە هەناویاندا ئامانجەکانی ئەو شەڕەی تێدایە. بە واتایەکی تر، بابەتگەلێک لە بوارە جیاجیاکانی سیاسی و ئابووری و کۆمەڵایەتی و ئەمنی دیاری دەکرێن و بە پڕوپاگەندە و وتی وتی پەلامار دەدرێن. ئەم بابەتانە و لە قوڵایی ئەوانیشدا کایەکانی پشتەوەیان ئەو ئامانجانەن کە شەڕخوازانی دەروونی مەبەستیانە تێکیان بشکێنن. یان لای کەمییەوە دەلاقەیەک بخەنە نێوانیان لەگەڵ خەڵکدا و پەیوەندی نێوانیان بپچڕێنن.\nبۆئەوەی هەر تێورییانە قسە نەکەم، راستەوخۆ باسی ئەو بابەتانە دەکەم کە لە کوردستاندا، شڕخوازانی دەروونی لەماوەی سێ چوار ساڵی رابردوودا زۆریان جەخت لێ کردووە؛\n( خوێنەری بەڕێز، هەموو کاری راگەیاندن و لێدوان و وتارەکانی سەران و پەرلەمانتاران و موفەکیرەکانی بەرەی دژی سەربەخۆیی با لە زیهنتاندا بێ، ئەوسا بە ئاسانی دەزانن من باسی چی و کێ دەکەم)؛\n* بڵاوکردنەوەی رەشبینی و بێئومێدکردنی خەڵک لە ئێستاو ئایندەی ، لە رێی کەمکردنەوە و بێ ئەرزشکردنی بەها سیاسی و نیشتمانییەکان و چاندنی تۆوی خۆ بەکەمزانین لە ئاستی داگیرکەرانی کوردستان.\n* لە سیاسەتدا لێدوان و لێکدانەوەی هەڵە هەیە. بواری ئەوەیش هەیە کە لێکدانەوەی هەڵە بۆ لێدوانێکی هەڵەش بکرێ. بەڵام سەبارەت بە هەردوو حاڵەتەکە بواریش هەیە بۆ راستکردنەوەیان، چونکە سیاسەت هونەری دەشێیەکانە. بەڵام ئەهلی جەنگی دەروونی ئیشیان کەمکردنەوەی دەرفەتی راستکردنەوە و قەبەکردنی هەڵەکانە. بۆئەوەی پردی متمانە لەنێوان حزب و سەرکردەکان و خەڵکدا نەهێڵن.\n* دروستکردنی کەشی دردۆنگی لەناو پێکهاتە نەتەوەیی و ئایینییەکانی کوردستان بە گوێرەی چارەنووس و ماف و پێگەیان لە دەوڵەتی کوردستانی سەربەخۆدا.\n* گومان خستنە سەر توانا و ئازایەتی و گیانفیدایی هێزی پێشمەرگەی کوردستان و وێناکردنی وەکوو میلیشیای حزبی و بێ توانا کە ئەگەر هاوکاری وڵاتان و فڕۆکەکانی ئەمریکا نەبوونایە بەرگەی داعشی نەدەگرت. ئەمە بۆیە دەکەن تاکوو خەڵکی کوردستان دڵنیا نەبێ لەوەی کە پشئەستوور بە پێشمەرگە سەربەخۆیی رابگەیەنێت. کە خانەوادەیەک لە ماڵەوە گوێ لەوە دەگرێ هێزی پێشمەرگە شەڕ بۆ حزبەکەی و سەرکردەکەی دەکات نەک بۆ خەڵک و نیشتمان.\nیەکسەر لەدوای ئەمەش باسی هێرش و پەلاماری ئێران و تورکیا دەکرێ ئەگەر ریفراندۆم بکرێ، ئیتر لە جێی خۆیەوە تووشی نیگەرانی و دڵەڕاوکێ و ترس دەبێ. چونکە هەست دەکات پێشمەرگە داکۆکی لێ ناکا و لەگەڵ هەر هێرشێکدا گورگانخواردووی دەکات.\n* پەیڕەوکردنی ئیرهابی فیکری و ئەخلاقی بەرامبەر هەموو حزبەکان و دروستکردن ناو و ناتۆرەی کەرامەتشکێن بۆیان. بۆ نموونە، دوکانی سیاسی، شاگردی پارتی، پارتییەکانی ناو یەکێتی، زیاتر و زیاتریشیان دەخەنە پاڵ بۆئەوەی دووچاری باری دەروونی خراپ و شڵەژانیان بکەن و ناچاریان بکەن لە هەموو یان بەشێکی هەڵوێستەکانیان پاشگەز ببنەوە.\n* پشێوی خستنە بازاڕەوە کە ژیان و گوزەرانی خەڵکی پێوە بەندە. بڵاوکردنەوەی پڕوپاگەندە کە نرخ بە گشتی یان هی هەندێ کاڵا بەرزبۆتەوە. یان فڵانە و فڵانە کاڵا لەبازاڕ نەماون. هەڵبەت خەڵکانی ناو تابووری پێنجی خۆیان دەنێرنە ناو بازاڕ و کامێرای یەک دوو تەلەڤزیۆنیشیان دوا دەخەندەن. سیناریۆکە ئاوا دروست دەکەن، ئەو خەڵکانە یەک دوو فەردە ئارد یان هەر کاڵایەکی تری سەرنج راکێش دەخەنە سەر پشتی عەرەبانەیەک و کامێراکەش وێنەیان دەگرێ و قسەیان لەگەڵ دەکەن. زۆر بە توڕەیی و شڵەژان و ترسەوە باسی ئەوە دەکەن کە کەلوپەل نەماوە. بازاڕ و نرخ گڕی گرتووە. نازانین چیمان بەسەردێ. سنوور دادەخرێ. شەڕ دەبێ.....هتد. ئەم دیمەنە لە رۆژێکدا چەندبارە دەکرێتەوە.\n* گەڕان بەدوای هەر هەواڵێک یان لێدوانێکی نەرێنی لەبارەی ریفراندۆم و سەربەخۆییەوە ، بۆئەوەی چەندبارە بڵاوی بکەنەوە و چەند ئەوەندەی خۆی قەبەی بکەن و پێوەیهەڵبەستن. لەکاتێکدا دەیان هەواڵی ئەرێنی هەیە بەڵام بۆ یەکجاریش بڵاوی ناکەنەوە و پەردەی بەسەردا دەدەن.\nکە لە روانگەی ئەم بابەت و کایانەوە تێبڕوانین، ئەوسا دەزانین لەماوەی سێ چوار ساڵی رابردوودا چ جەنگێکی دەروونی سەخت و بەئازار لەگەڵ خەڵکی کوردستاندا کراوە، بۆئەوەی ئیرادەی بشکێنن و ناچاری بکەن دەستبەرداری سەربەخۆیی خۆی بێ.\nله ماوه‌ی 37 رۆژدا\nئاماژە نوێیەكانی قۆناغی ئایندە\nدابه‌شکردنی سوریا بۆ سێ به‌ش\nترسنۆکه‌کان هاوڕه‌گ و هاوکردارن\nهەرێمی كوردستان و میحوەربەندی لە ناوچەكەدا\nكۆدی كاركردن لەگەڵ پارتی\nقسەیەك لەو ئەزموونەی كاك ئەبو بەكر كاروانی دەترسێ دووبارە ببێتەوە\n"داحش" الدولة الأسلامية للحشد الشعبي\nقۆناغی رۆمانسییەتی سیاسیمان بڕیوە


نه‌ورۆزی جێژنی كۆن و گه‌وره‌ی كوردان، سرووشت ده‌نه‌خشێنی، دڵان شاد ده‌كات و غه‌مان ده‌تارێنێ، فه‌رعانی هێنه‌ره و دوژمن تۆقێنه، وره ده‌دا به كێژ و\nكوڕانی شۆڕشگێر و نیشتمانپه‌رەست، جوتیارو پاڵان به خه‌به‌ر دێنی و، سه‌رمه‌ست، مه‌ستی ده‌نگی بولبول و ئاونگی سه‌ر په‌ڕی گوڵانیان ده‌كات.\nنه‌ورۆز دڵی تاریك و تاریك په‌رەستان شه‌ق ده‌كات و رووناكی ده‌رده‌خات، هه‌ر بۆیه‌ش دوژمنانی كورد و كوردستان هه‌میشه دژی به‌هار و نه‌ورۆز بوون و چاویان به‌و جێژنه مه‌زنه‌ی كورد هه‌ڵنه‌هاتووه و تا بۆیان كرا بێت نیشانه‌یان تێگرتووه و ویستوویانه برینداری بكه‌ن و سه‌رئه‌نجام شوێنه‌وارێكی لێ نه‌هێڵنه‌وه. به‌ڵام وه‌چه به دوای وه‌چه دا رۆڵه‌كانی كورد كه پشت به پشت تائێره هاتوه، نه‌یانهێشتوه ئه‌م جێژنه له ناو نه‌ته‌وه‌ی كورد دا بسڕێته‌وه و به پێی توانا به گژ دوژمنان دا چوونه‌وه و نه‌ورۆزیان رێز گرتوه كه له‌و پیناوه‌شدا نه‌ته‌وه‌ی كورد زۆری خوێن داوه.\nبه پێی تێپه‌ر بوونی كات و زه‌مان و ساڵ و سه‌ده‌كان، نه‌ته‌وه‌ی كورد، ورده ورده له‌و یادكردنه‌وه دا زیاتر هه‌نگاوی به‌ره و پێش ناوه و ئێستا ئیدی نه‌ورۆز بۆ كورد بۆته رۆژێكی نه‌ته‌وه‌یی و یاد لێكردنه‌وه‌كه‌ی ئه‌ركی تاكه‌كانی كۆمه‌ڵگای كورده‌واریه و پێویسته كه له سه‌رتاسه‌ری كوردستان به به‌ر بڵاوی به‌رێوه بچێت و هێنده‌ی دیکه‌ش دوژمنی پێ كوێر بكرێت.\nئه‌وه‌ی جێگه‌ی ئاوڕدانه‌وه‌یه ئه‌وه‌یه كه رۆڵه‌كانی نه‌ته‌وه‌ی كورد له رۆژهه‌ڵاتی كوردستان، له‌و چه‌ند ساڵه‌ی دوایی دا، له ژێر حوكمڕانیه‌كی دیكتاتۆر دا، به‌و په‌ڕی له خۆبوردووییه‌وه ئه‌و جێژنه گه‌وره‌یان رێز گرتوه كه جێگه‌ی رێزن و هه‌ر ئه‌و چاوه‌روانیه‌ش له لاوانی كوردستان ده‌كرێت.\nلێره‌دا پێویسته كه ده‌ست خۆشی له هه‌موو خه‌ڵكی كوردستان و به تایبه‌تی خه‌لكی رۆژهه‌ڵاتی كوردستان بكه‌ین كه وه‌ك له سه‌ره‌وه باسم لێكرد له ژێر باری ده‌وڵه‌تێكی دێكتاتۆر دا چه‌ند ساڵه جێژنی نه‌ورۆز به باشترین شێوه به‌رێوه ده‌به‌ن .\nلێره دا هه‌رچه‌ند وه‌ك مامۆستا عه‌بدوڵڵا حه‌سه‌ن‌زاده جارێكیان له كۆبوونه‌وه‌یه‌ك دا گوتی: خۆشه‌ویستی بۆ ئه‌و ناوچه‌ی لێی له دایك بووی، ناوچه په‌رەستی نیه و به‌ڵكوو نیشتمانپه‌رەستیه، ده‌ستخۆشی له هه‌موو خه‌ڵكی ناوچه‌ی ره‌به‌ت ده‌كه‌م كه له‌و چه‌ند ساڵه‌ی دوایی دا له رۆژهه‌ڵاتی كوردستان، رچه شكێن بوون بۆ به‌رێوه بردنی مه‌راسمه‌كانی نه‌ورۆز كه هیوادارین ئه‌مساڵیش هه‌روه‌ك ساڵانی رابردوو پێش قه‌ده‌م بن و( گڕی ئاگری نه‌ورۆزی ئه‌مساڵیشیان، گڕ له دڵی دوژمن به‌ردا) و سه‌رئه‌نجام ره‌به‌ت بكه‌نه ده‌روازه‌ی راپه‌رین و تا له كاتی خۆیدا حكومه‌تی ئاینده‌ی رۆژهه‌ڵاتی كوردستان، وه‌ك دوێنێ و پێرێ له باشووری كوردستان چۆن یادی راپه‌رینی رانیه، ده‌روازه‌ی راپه‌رینی كرایه‌وه، ئاوا یادی لێبكرێته‌وه كه بێ شك ئه‌و رۆژه نزێكه و حكوومه‌تی دیكتاتۆری مه‌لاكان ده‌ڕوات و گه‌لانی ئازادیخوازی ئێران به ئاواتی خۆیان ده‌گه‌ن .


دوای بەردەوامبوون خراپی ئاستى یانەکە، هاندەرانی یانەی ڕیاڵ مەدرید بێزاری خۆیان دەربڕیوە و داوای ئەوە دەکەن ئەستێرەیەکی یانەکەیان بخرێتەسەر کورسی یەدەگ.\nڕۆژنامەی ئاسی ئیسپانی ئاماژەی بەوەکردووە، هاندەرانی ڕیاڵ مەدرید لە ئاست لاوازی کۆرتوا بێزاربوون و داوایانکردووە چیتر بە سەرەکی بەشداری پێنەکرێت و بخرێتەسەر کورسی یەدەگ، ئالفۆنسۆ ئاریۆلا بکرێتە گۆڵپارێزی سەرەکی یانەکە.\nداواکەی هاندەرانی ڕیاڵ مەدرید لەکاتیکدایە، دوای ئەوەی لە یارییەکەیان بەرامبەر کلۆپ بروچ گۆڵی یەکەمیان لێ تۆمارکرا هاندەرانی ناو یاریگا دژی کۆرتوا هوتافیان دەکێشا و لە گێمی دووەمدا زیدان بە ناچاری گۆڕانکاری پێکرد.\nپێشتر هاندەرانی یانەی شاهانە دژی فرۆشتنی کەیلۆر ناڤاسی گۆڵپارێزی یانەکەیان بوون، کە دوای هاتنی کۆرتوا خرایە سەر کورسی یەدەگ و بە ناچاری یانەکەی جێهێشت، بەڵام کۆرتواش تائێستا نەیتوانیوە ببێتە جێی ڕەزامەندی بەرپرسان و هاندەرانی یانەکەی.


Home›هەواڵ›ڕۆژهەڵاتی ناوەڕاست›چه‌ند خوله‌كێك پێش خۆته‌قاندنه‌وه‌ى خۆكوژێك له تاران ده‌ستگیر كرا\nفه‌رمانده‌ى پۆلیسى تاران رایده‌گه‌یه‌نێت: خۆكوژێكیان ده‌ستگیركردووه كه ویستوویه‌تى له‌ناو تارانى پایته‌ختى ئێران خۆى بته‌قێنێته‌وه، ده‌شڵێت: “چه‌ند خوله‌كێك پێش خۆته‌قاندنه‌وه‌ى ده‌ستگیر كراوه”.\nئه‌مڕۆ چوارشه‌ممه حسێن ڕه‌حیمى، فه‌رمانده‌ى پۆلیسى تاران له میدیاكانى وڵاته‌كه‌ى رایگه‌یاند: “كه‌سێكیان ده‌ستگیر كردووه كه ویستوویه‌تى كرده‌وه‌ى خۆكوژى له تاران ئه‌نجامبدات”.\nله‌باره‌ى ورده‌كارى زیاترى رووداوه‌كه فه‌رمانده‌ى پۆلیسى تاران ئه‌وه‌شى خستووه‌ته‌ڕوو: “ئه‌و كه‌سه‌ى كه ده‌ستگیر كراوه پشتێنى بۆمبڕێژكراوى له‌ژێر جله‌كانییه‌وه پۆشیووه، چه‌كى پێبووه بۆ ئه‌وه‌ى ته‌قه‌بكات، ریمۆت كۆنترۆڵیشى پێبووه”.\nحسێن ڕه‌حیمى باسى له‌وه‌شكردووه: “ئۆپراسیۆنى ده‌ستگیر كردنى ئه‌و كه‌سه ماوه‌ى 45 خوله‌كى پێچووه و ئه‌و كاته‌ى ده‌ستگیر كراوه و پشتێنه بۆمبڕێژكراوه‌كه‌ى پوچه‌ڵكراوه‌ته‌وه ویستوویه‌تى خۆى بته‌قێنێته‌وه به هێزه ئه‌منییه‌كاندا”.


"وەزیری دارایی هەرجارەو بە شێوەیەك وەڵامی پرسیارەكانمان دەداتەوە"\nHome›هەواڵ›کوردستان›“وەزیری دارایی هەرجارەو بە شێوەیەك وەڵامی پرسیارەكانمان دەداتەوە”\nكاروان گه‌زنه‌يى، ئه‌ندامى فراكسیۆنى سه‌وز له په‌رله‌مانى كوردستان | فۆتۆ: SNN\nئەندامێكی پەرلەمانی كوردستان رایدەگەێنێت: لەمانگی 12ی ساڵی 2019وە پرسیارمان ئاڕاستەی وەزیری دارایی كردووە لەسەر دۆخی مووچەخۆران و بوودجە و دواكەوتنی مووچە، بەڵام هەر جارە و بەجۆرێك لەپەڕلەمان وەڵامی ئێمە دراوەتەوە.\nكاروان گەزنەیی، ئەندامی پەرلەمانی كوردستان لەفڕاكسیۆنی یەكێتی لەكۆنگرەیەكەی ڕۆژنامەوانیدا رایگەیاند: لە دانیشتنی ئەمڕۆ سێشەممە 8ی ئەیلولی 2020ی پەڕلەمانی كوردستان، بەگوێڕەی پەیڕەوی ناوخۆ داوای خاڵی پەیڕەویم كرد، بەڵام سەرۆكی پەرلەمان ڕێگەی نەدا بەتەواوی قسەبكەم و داوای كرد لەدەرەوە قسە بكەم، بۆیە بەڕای گشتی رایدەگەیەنم كە لەمانگی 12ی ساڵی 2019دا پرسیارمان ئاڕاستەی وەزیری دارایی كردووە لەسەر دۆخی مووچەخۆران و بوودجە و دواكەوتنی مووچە، بەڵام هەرجارە و بەجۆرێك لەپەڕلەمان وەڵامی ئێمە دراوەتەوە، بۆیە لەسەر ئەوە داوای پرساندنی وەزیری داراییمان كردووە، دوای 10 مانگ تائێستا پەڕلەمان نەیخستۆتە بەرنامەی كار، لەكاتێكدا بەگوێرەی پەیڕەو تەنها 14 ڕۆژ بۆیان هەیە پڕساندن دوابخەن، كەچی سەرۆكایەتی پەرلەمان بەبێ هیچ هۆكارێك ماوەیەكی زۆر ئەو بابەتەی دواخستووە.\nئەوەشی خستەڕوو، “نزیكەی 100 پرسیار و یاداشت دەبێت بۆ حكومەتمان ناردووە بەشێكیان لەسەر كێشەكانی نەوت و وەزارەتی سامانە سروشتیەكان و داهات بووە، بەڵام هەموو وەڵامەكان ئەوە بووە پرسیارەكان ئاڕاستەی ئەنجوومەنی هەرێمی نەوت وگاز بكەین كەچی بەدرێژای ماوەی كابینەی نۆیەم ئەو ئەنجوومەنە كۆبوونەوەیەكیشی نەكردووە”.\nلەبارەی بەرنامەی كار وتی، “مووچە بەنایاسایی بەڕێژەی لە %21 دەبڕدرێت و 7 ساڵە یاسای بوودجە نایەتە پەرلەمان كە یەكێكە لەئەركە سەرەكیەكان، بەداخەوە بەدرێژایی دووساڵی پەرلەمان 10 یاسا و بڕیارمان دەركردووە نەمان توانیوە بەدواداچوونی بۆ بكەین چونكە بە 7 مانگ وەڵامی پرسیارێكی پەڕلەمانتاران دەدرێتەوە، ڕاستە ئەو بابەتانەش گرنگن بەڵام بابەتی گرنگتر هەن كە ئیحتكاری سیاسی هەیە و یاسای بوودجە نیە و دۆخی دارایی خراپە و خەڵك ناتوانن بژێوی ژیانیان دابین بكەن و مووچە بەدوومانگ بدرێت مووچە خۆر ناتوانن كرێی خانوو بدەن، بۆیە ئەگەر بەرنامەی كار بەم شێوەیە بێت من لەدانیشتەكە دانانیشم و تەواوی دەستەی سەرۆكایەتی پەڕلەمانیش بەرپرسن لەبەرنامەی كار”.


مەلا یوسفی گڵێجاڵ - ویکیپیدیا، ئینسایکڵۆپیدیای ئازاد\nمەلا یوسفی گڵێجاڵ\nمەلا یوسف کوڕی خەلیفە ئەحمەدی مەلا یوسفی گەورەی خەلیفە مارفە، کە باپیرە گەورەی یەکێک لەبنەماڵە دامەزرێنەرەکانی ئاوایی گڵێجاڵە لەپشتکێوی بەمۆی باشوری ھەڵەبجە.\nلەدایکبوون و خوێندنی:\nلە دەوروبەری 1915 لە ئاوایی گلێجاڵ (مەڵبەندی ناحیەی بەمۆ) لە بنەماڵەیەکی مەلا زادە لە دایکبووە، سەرەتا لای مەلا فەتاحی مامی خوێندوویەتی لە گوندی خۆیان، پاشان زۆر مەدرەسە و حوجرەیتر گەڕاوە بۆ خوێندنی مەلایەتی لەوانەش: گوندی چنار، عەبابەیلێ، مزگەوتی تەکیەی ھەڵەبجە، فەقێ جنە، پێنجوێن، تەوێڵە، پریس، ھەروەھا باسی ئەوەش ھەیە چووبێتە شاری سنەی رۆژھەڵاتی کوردستان و مزگەوتی شێخی گەیلانی لە بەغدا، لەکۆتا وێستگەی فەقێیەتیشدا لەسەردەستی زانای ناسراوی دەڤەری ھەڵەبجە، مەلا ساڵحی گەورە، لە گوندی تریفە لە دەوروبەری ساڵی 1945 مۆڵەتی مەلایەتی "الإجازة العلمیة" ی وەرگرتووە.\nمامۆستا و ھاوسەردەمەکانی:\nئەو مامۆستایانەی لەکاروانی فەقێیەتیدا وانەیان بەمەلا یوسف وتووە و تا ئێستا ناویان زانراوە، بریتی بوون لە: مەلا محەمەدی مەلا عەبدوڵڵای عەبابەیلێ، مەلا شەفیق کۆکۆیی، مەلا حەسەنی عەبابەیلێ، مەلا عابدی عەبابەیلێ، مەلا عەبدولعەزیزی پریس، مەلا ساڵحی گەورە.\nدیارترین ھاوفەقێ و ھاورێکانیشی مەلا مەجیدی دەوڵەت ئاوای جوانڕۆیی بووە، بەپێی ئەو دەستخەتانەشی لێی بەجێماوە ھاوڕێیەتی و ناسراوی لەگەڵ مەلا رەشیدی پاوەیی و زۆرێک لە فەقێکانی ساڵانی سییەکان و نیوەی یەکەمی چلەکانی ھەڵەبجە ھەبووە وەک؛ مەلا عەلی کۆکۆیی و مەلا عوسمان سۆفی و مەلا حەمە ئەمین سەراوی، وا دەرەکەوێ ھاورێی عەرەبیشی ھەبووبێت و ئاشنایەتیشی لەگەڵ ھەندێ کەسایەتی جولەکەدا ھەبووە لە ھەڵەبجە.\nجگە لە بابەتەکانی شەرعزانی، مەلا یوسف کەسێکی رۆشنبیر بووە، زمانەکانی عەرەبی و فارسی زانیوە، شارەزایی لە زانستە کۆمەڵایەتییەکاندا ھەبووە، خاوەن بۆچوونی تایبەتی خۆی بووە و کەسێکی چاوکراوە و زیرەک بووە، وەک مەلا مەحمودی گەڵاڵە ئاماژەی پێکردووە، لەدەمی خۆیدا کاریگەر بووە بە بەرھەمی رێبەرە منەوەرە چاکسازیخوازە ئیسلامییەکانی قوتابخانەی میسری. مەلا ساڵحی گەورە کە لە 1945 مۆڵەتی شەرعی پێداوە، ھەندێکجار بەنمونە باسی ئازایەتی و زیرەکی مەلا یوسفی بۆ فەقێکانیتر کردووە.\nناکۆکی مەلا یوسف لەگەڵ شێخ\nئەوانەی لەنزیکەوە مەلا یوسفیان ناسیوە دەڵێن بۆچوونی وەھابووە، ئەگەر خەڵک زەکاتی خۆیان لەبەر خوا بدەن، ئەوە پێویست ناکات بیدەنە شێخەکان، چونکە ئەو ھیچ خاوەن موڵک و ماف نین لە زەوییەکانی میری بەتایبەت ھی گوندەکەی (گلێجاڵ) کە زەوی ئەمیری بوون، ئەم قسەیەشی بە راشکاوی بە شێخ و پیاوانی شێخ وتووە، خەڵکیشی ھانداوە، موڵکانە بەشێخ نەدەن، وەک حمەی مەلا کەریم دەڵێت "زەکات دانی بە شێخ بەپێچەوانەی دادگەریی ئیسلام زانیوە"، ھەروەھا لێی بیستراوە وتویەتی "شێخ چییە خەڵک زەکات و ماڵی خۆیانی پێ بدەن"، ئەم جۆرە بیرکردنەوەو تێڕوانینەش ئەوکاتە لەناو بەشێکی ناوەندی ئاینی ھەڵەبجە و بەتایبەت لە مزگەوتی تەکیە و فەقێکانی وەک مەلا مەجیدی دەوڵەت ئاوا بڵاو بووە کە دژی دەرەبەگایەتی پەردەپۆش بەئاین و شێخێتییەوە وەستاونەتەوە.\nکوژرانی مەلا یوسف:\nچەند مانگێک لەپاش مۆڵەت وەرگرتنی و لەدەمی گەڕانەوەیدا بۆ زێدی خۆی؛ گڵێجاڵ، بەمیوانی، بەدەستی کەسێک بەناوی (حەمە چەتە) کە خزمەتکاری ماڵی شێخ زاھیدی کوڕی شێخ عەلائەدینی بیارە بووە لە ھاوینی 1946، بە فیشەکی بڕنەو لە کەناری جۆگەیەکی ئاودێریدا کوژراوە، بۆ دڵنیابوون لەگیان دەرچوونیشی دەمارەکانی دەستی بەچەقۆ بڕدراوەتەوە. پاشان تەرمەکەی بەمەبەستی لێکۆڵینەوە گوزاراوەتەوە بۆ ھەڵەبجە کە شوێنی پەروەردە بوونی بووە، ھەر لەوێش لە گۆڕستانی شێخ ئیسماعیل ئەسپەردەی خاک کراوە.\nمەلا عەبدولکەریمی مودەڕیس کە مامۆستای مەدرەسەی بیارە بووە، باس لەوە دەکات بەھۆی کوشتنی مەلا یوسفەوە "فیتنەو ئاشوبێکی نالەبار لەوبەری سیرواندا بەرپا بووە" ئەمەش لەسەر دڵی شێخی بیارە؛ عەلائەدینی شێخ عومەر، قورس بووە، ھەروەھا ئەم رووداوە یەکێک بووە لەھۆکارەکانی ئەوەی کاتب و موعتەمەدی چەند ساڵەی شێخ کە ناوی سەید مەزھەر بووە بیارە بەجێ بھێلێت. لەدەرەوەی خانەقای بیارەش لەناوەندی ئاینیدا زۆر کەس کوشتنی مەلا یوسفیان زۆر پێ ناخۆش بووە بەتایبەت مەلاکانی ھەڵەبجە کە ھاوڕێ و ھاوخەمی یەکتر بوون و مەلا عەبدولعەزیزی پریس لەسەر ئەوە ناڕەزایەتی دەربڕیوە.\nمەلا عومەر عەبدولعەزیز ئەلحوسەینی: نامەیەک بۆ برایانی عەشیرەتی گڵێجاڵ، 21/ 10/ 2003، "دەسخەت"، ناوەندی کوردستان ـ زانکۆی سلێمانی.\nمەلا عەبدولکەریمی مودەڕیس: ڕۆژگاری ژیان، یاداشت و بیروەرییەکانی مامۆستا مەلا عەبدولکەریمی مودەڕیس، ئامادەکردنی ڕەئووف مەحمودی، انتشاراتی کردستان، سنە، 2015، لا 229.\nبەرزان ئەحمەد: مەلا یوسف چۆن لەلایەن شێخێکی ھەورامانەوە تیرۆر کرا؟! گۆڤاری ستاندەر ژمارە 25، ساڵی سێیەم، حوزەیرانی 2008، لا 14_19.\nڕۆژنامەی کۆمەڵ: گەشتێک بەژیان و فیداکاریی مەلا یوسف ـ ی گڵێجاڵ "، ژمارە 21 لە 7 ئازاری 2002، لاپەڕە 7.\nچاوپێکەوتنی م. عادل صدیق لەگەڵ حەمەی مەلا کەریم، 2006.\nچاوپێکەوتن لەگەڵ شایەتحاڵەکانی ئاوایی گلێجاڵ: مەحمود مستەفا، محەمەد سبحان، زینەت ئەحمەد، محەمەد مەلا فەرەج.\nزاناو کەسایەتی کورد مامۆستا مەلا ساڵحی گەورە: ژیاننامەی زانای مەزن ( مامۆستا مەلا صاڵح )ی گەورە، بەشی حەوتەم، بەردەستە لە لینکی: https://bit.ly/2ZYDaxE.\nوەرگیراو لە «https://ckb.wikipedia.org/w/index.php?title=مەلا_یوسفی_گڵێجاڵ&oldid=707279»\nئەم پەڕەیە دواجار لە ٢٠:٠٩ی ١٥ی ئابی ٢٠٢٠ نوێ کراوەتەوە.


بۆ چامەی وەرزی پێنجەمی خۆشەویستیی\nکەژاڵ ئیبراھیم خدری شاعیری کورد.\nموهەنەد تالیب (عێراق)\nوەرگێڕانی لە عەرەبییەوە: عەبدولکەریم\nسەرباسی چامەکە خۆی لەخۆیدا چامەیەیەکی گرنگە ،چونکە لەنێوان چوار وەرزدا وەرزی پێنجەم نیە ،بەڵام خۆشەویستی لەھزری کەژاڵی شاعیردا وادەکات کە وەرزی پێنجەم ھەبێت ئەوەی خۆشەویستی دروستی کردووە و، چووەتە نێو وردەکاریی ژیانیەوە. چونکە ئەو لەوەتی لەدایک بووە ئەو تاوە دەژی کەتێدایە. بەھەموو واتایەکی وەرزی پێنجەم لەخۆشەویستی و ھەست و سۆزەوە سەرچاوەدەگرێت ، ئەمەش وایکردووەبەدوای ھەر وشەیەکی نوێدا بگەڕێ ،و لەرێگەی ئەوەوە ئەوەی لەدڵیدایە ھەڵدەچێ وە ھەست و نەستی بە شێوەیەکی قووڵ دەردەبڕێ.\nکەژاڵی شاعیر توانیویەتی بەو دەربڕینە تیژەی لەھەستەکانیدا ھەیەتی شمشێر ی بازنەیی لەگەڵ زماندا بکات و، کاتێکیش ئەوەی دەیویست بیڵێت ووتی"سەرکەوتنی بەچاوی خۆی بینی و بەباڵاترین و قوڵترین ووشە گەیشت.\nئەم شاعیرە ھەست ناسکە ،لەکاتێکدا یاری بەپیت دەکردو خۆی ھەڵدایە سەر پشتی، بۆئەوەی بە فراوانی بەنێو ھەڵگوتن و، پێدا ھەڵدان و، گۆرانی و سەما، بەنێو دووتوێی دێڕەکانیدا گوزەربکات، تا وەرزی پێنجەمی عەشقمان پێشکەش بکات.\nچونکە لەم وەرزەدا جوانترین ئەو شتانەی کۆکردونەتەوە کەلە وەرزەکانی دیکەدا ھەن بۆئەوەی وەرزەکەی ئەو جوانترین و نایابترین بێت لەو عەشقە پڕ سەروەرییەی کە بەخۆی بەخشیووە. ئەوەتا کەژاڵی شاعیر لەم کۆپلە شیعرەدا دەڵێت:\nھەر بەگەنجی دەمێنمەوە\nلە لاشەمدا قوڵپ دەدا\nتەمەنم بەناو شیعرو\nماچی لێوت و،شنەی ھەناسەت\nکەژاڵ ژنێکی راستگۆیە ھەر شیعرێک کە نوسیویەتی لە رۆحیەوە ھەڵقووڵاوە بۆیە کاریگەری ئەم وەرزە بە خۆشەویستی دەچنێتەوەو دەڵێت "خۆشەویستی تۆ وایلێکردم لەژیانمدا بمێنمەوەو، قۆناغی گەنجی تێ نەپەڕێنم نەپێش دەکەوم نەدواش دەکەوم . ھەر بۆئەوەی ئەو ئەڤینەی تۆ دامدەپۆشێ ،تاکوو بەنێو لەش و بیرو ھەست و نەستمدا دەڕوات .ئاخر ئەمە ئەوینێکی شێتانەیە کە وای لێ بکات ھەر بەو گەنجیە وە ھۆگر بێت، کەلای خۆمەوە ھەرگیز ھەست بە پێش کەوتنی تەمەن نەکەم لە مەگەر ئەو گیانی منداڵییە نەبێ کە لەناخمدا وەگ گوڵێک گڕی گرتووە ،کەتازە پشکوتووەو ،بەو ھەموو گەشانەوەویە جوانی خۆی لەدەست نەداوەو وەکوو شنەی با ھەڵمژێ،چونکە وادەزانێت ئەو ئەوینە رۆژی لە دایک بوونیەتی و ،وەکوو مێژوویەک وێنای دەکات تاکوو لەرێڕەوی ژیاندا تۆماری بکات.\nمن تەنھا چوار وەرزم ھەبوو\nعشقت ژیانی پێبەخشیم\nبوو بەشیعرو،بوو بەماچ و ،بوو بەھاودەم\nئەو ھەستە جوانەی کەژاڵ پێناسەی دەکات وەکوو پێناسەیەک کە لەسەر جەستەی دانراون وەک خوێنێکی گەشیان لێھاتووە و، بەنێو دەمارەوخوێنبەرو خوێنھێنەرەکانیدا دەگەڕێن .وە ھەڕەتی لاوی بەعەشقەکەی دەبەخشن و ھەر دەڵێی سەرچاوەی کانی و کارێز دەتەقن .بۆئەوەی بێنە سەر رووی زەوی و ھەوا ھەڵمژن .کەئەمە وەکوو تۆف و زریانێک وایە کە دەیەوێت ھێور نەبێتەوە تاکوو وای لێ بکات چۆڕواگەی شیعر ھەڵمژێت و بە ھەناسەکانی درەختی باڵای گۆشکراو بێت .چونکە ئەم چامەیە وزە بەخشە بۆنێو دڵ و دەرونی و ،ماچەکانیش دەیکەن بە مێینەکەی"ڤینۆس"ی خۆشەویستی و ،ئەوین . تاکوو بە تەمەنیدا تێ دەپەڕێ ،\nکەژاڵ دەزانێت ھەر عەشقەخۆشەویستی دەچنێتەوەو، سروشتی شیعرو نوسین دەکاتە گوڵێکی رازاوە . کەتوانی بەخشینی ھەیە و ھەموو ھاوکێشەکانی عەشق بە پاکیزەیی تێکەڵ بەیەک دەبن.\nباڵای ھەموو چیاکانت بۆ دەتاشم\nپەیکەرێکت لەرۆحی خۆم بۆ دروست دەکەم\nکە جێ شوێنی ،ماچی من و ، گوڵی من و ،لێوی من بێ\nبەتریفەی مانگ ناوەکەتی لەسەر دەنوسم\nکەژاڵ پەرچەمی شیعرەکانی وەک ئاوێنەیەک نیشان دەدات ،ھەواڵ دەدات کە "شاخ "کەژ" کەژێکی دیکە پاڵپشتی بکات و کەژەکان ھەر چوار ساڵە کە پشتوانی بکەن... و ھەموو وەرزێک خۆشییەکی بداتێ ،چونکە خۆی بە گەورەی " وەرزان و میری" کیژان دەزانێت وە بۆتە خۆراکی شیعرو سروشت و پیتی و سازگاری ئەو،وە بەھەشتیش بەنازی بریسکەوە ھەستی پێ بکات بۆیە ئەم شیعرەی ناوم ناو ناوە وەرزی پێنجەمی خۆشەویستی، لێرەوە دەگەینە ئەو دەرئەنجامەی کەژاڵی شاعیر دەیەوێت وەرگریش "گوێگریش" لەگەڵ خۆی بپەڕێنێتەوە بۆ مێرگێکی گەورەی خۆی ،کە پڕ بێت لەعەشق و، گۆرانی و، مۆسیقا ، ئەو ەی لەناخیدایە بەختیارو شادومانی بکات و، دەیەوێت بۆچوونێک لەھەستیدا بفڕێنێ، کە زۆر بەوردی وەک مێینەیەکی سەوداو ئاشق پەیامەکەی خۆی بگەینێ. بۆیە کەژاڵ جوانی عەشق لە شیعرەکانیدا دەدۆزێتەوە کە بەزیندوویی دەیانووسێ و دڵی لێ دەدات ،تاکوو پڕابێت لە خۆشەویستی ژیان.\nلەناوتۆدا بینین و تەماشام ھەیە\nبۆیە سەر بەرەو خوار ،بکەومەوە خوارێ\nیا سەرکەوم ،نائومێدی یەخەم بگرێ\nھەر لەسەر لێوی ماچی تۆ\nچرای عەشقم دادەگیرسێ\nماچت دەکەم لە قژتەوە ھەتا بەرپێ؟\nشاعیر زۆر راشکاوانە لێرەدا ئەوەی لەتوانایدا بێت دەیبەخشێت ،تەنانەت ئەو خەیاڵەی کە لە مێشکیدا یە ،پرشنگ دەدات و جوانترین و، باڵاترین و ،خۆشترین ووشەی لێ دروست دەکات.وە بەخشینێکی رازاوە لەسەر دەفرێکی زێڕ پێشکەشی خۆشەویستەکەی دەکات کە بی ھاوتا بێت . تاکوو رادەی مەستی وە دەیەوێت گوزارشت ،لە ھۆگری و ،عشق و تواوە نەوە بکات وەجوانترین ھەست و سۆزەکانی خۆی دەبینێ .وە دڵی بەچەند وشەیەک ئاو ناخواتەوە تاکوو جوانترینیان ھەڵبژێرێت، بەڵکوو دەیەوێت لەو بەخشندەیەدا دانسقە بێت و ،کەسی دیکە بەو نەچێت.\nکەژاڵ "مانگ و زەوی" وەک تابلۆیەک دەبینێ ،کە وێنەی مەستەکانی لەسەریان بکیشێ تاکوو دڵدارەکەی بکات بە پەیکەرێک ھەموو جیھان بیبینێ، وە بە پیرۆزیەک لە رۆحیدا بیھێڵێتەوە.\nمن ھەر ماچم نەناسی بوو\nکاتێ بە رەنگی خۆڵەمێشی\nبووم بە گوڵێکی پەڕاگەندە\nکەژاڵی شاعیر لێرەدا زۆرترین خۆشی خۆی لە تەماشاکردنی عاشقەکەی دەبینێ ، ئەو بە کرۆک و گەوھەری جوانی دەبینێ ،وە لەناخی خۆیدا بەدوایدا دەگەڕێ.\nکەژاڵ رەھەندی دژ بەیەک لەوەسفی ھەستە شیعرەکەیدا دەبەخشێت .ھەر چەندە چەمکەکان بگۆڕێت ئەو درک بەوە دەکات کەجوانتر و، باڵاتر خۆی بدرەوشێنێتەوە ،ەداوکارە جیاوازیی ھەستەکانی لەگەڵ نەستەکانی رێگەیان لێ ناگرێت.\nکەژاڵ مێینەیەکی تەواو پێ گەیشتوو،وەرزگار بووی کۆنترین زەمانی ژنانەو، ئەو لەپانتایەکانی شیعردا کڵپەدەکات و سووتاوییەکانی وەک ئاگر گڕدەگرن ،ھەست دەکات ئەوەی دەیڵێت شادومانیە کەبەعاشقان بەیەک دەگەێنێ ،ئەو رامووسانەن کە وەئەو رامووسانانە دەرگایەکی دڵسۆزانەیە لای ئەو، بۆیە ئەو دەرگایە جوانترین چێژیان لێ وەردەگرێ ، تەنانەت پیتی ووشەکانی لە ویژدانیدا چەکەرە دەکەن و کرژ دەوەستن . ئەو دەیەوێت لەمووی سەریەوە تا پاژنەی پێی ماچ بکات . وەکوو خوانێک تینوو یەتی و ،برسیەتی لێ بشکێت. ھەرچەندە ماچی بکات و دەست لەملی بکات لێی تێرنابێ .کە ئەمەچڵە پۆپەی خۆشەویستیەکی زۆر گەورەو قووڵە؟\nکەژاڵی شاعیر ئازادانە بیرلە درکاندن و، گەوەیەکی داخراو، یان بازنەیەکی گاڵەدراو رێی لێ ناگرن. ئەوینەکەی وەک ئاسماندا لەشەقەی باڵ بدات وایە شێوازی شیعرەکەی زۆر راشکاوانە و زمان پاراوانە و ئازادانە نووسیویەتی" کە دەگمەنە لە چامەی شاعیرە ژنەکانی دیکەدا بینیومە".\nکەژاڵ زۆر لەوە زیاترە کە تەنھا شاعیر بێت ، دەیەوێت دەربڕین بگۆڕێت و ، ژن لەکۆت و پێوەندی شەرم لە شیعردا رزگار بکات چونکە شیعر پیرۆزیی خۆی ھەیە کە نایەوێت ببێت بە زیندانیی درکاندن و گێڕانەوە" کەژاڵ بە کۆترێک دەچێت کە دەیەوێت ژنان لە قەفەس بێنە دەرێ.\nلەناو گوڵ و ،تیشکی خۆردایە\nکەشەو دادێ پەنجەکانمان\nئاوێزانی کەمەرو ،باوەشی یەکتر دەبن\nشیعرەکانم ،لەشەودا لەدایک دەبن؟\nلێرەدا شاعیر ھۆکاری عەشقی ئەو ماچەمان دەخاتە بەردەم ،ئەو ماچەی شۆڕشی ئەڤین ھۆگری مێینەیەکە، پڕە لە عەشق و ھەست و نەسیتی ھەڵچووی تێدا تەقاندۆتەوە ،ئەو ماچە وەکوو رۆژھەڵھاتن بووە بەبەیانیەکی قەشەنگ بەسەر ژیانداو ئەو خۆشەویستەییەی گریانی لەگیانی ئەودا رووناک کردەوە؟؟ ئەو ئەڤینیە کە ھەموو گیانی دادەگرێ ،..ئای ئەوە چ ماچێکە کە شادمانی و بریسکە و بەخشندەییەکی زۆری لە دڵشادیی لەھەستی ئەودا بۆ ژیان ھێنایەوە.\nئەفسانەی ئەوینداریی ھەموو عاشقان بە یەکەم ماچ دەست پێدەکات.\nکەژاڵی شاعیر خۆی لە بەرامبەر کەشکەلانێکی زۆر گەورەدا بینی کە دەتوانێ وەک باڵندەیەک تێیدا لە شەقەی باڵ بدات و ئەو ماچە جوانە ،ئەوەندە گەورەو بەھێزو توند بوو بەرادەیەک وەک باڵندەیەکی خۆڵەمێشی وەسفی کردووە ،چونکە تێکەڵ بوونی لێوەکان بەیەک گەیشتنێکی گەورەیە.کەپێم وایە ماچێکی خاوێن بووە ،وەکاتێکی زۆری بۆ شیرین و باڵادەست لەملانێ ویستووە . ئەو رامووسانە سەرەڕای جوانی و پێدا ھەڵدانە زۆرەکەی ،بەڵام شتێکی دیکە لە ئارادایە کەلەو راموسانە جوانترو گەورەتر و پڕ بەخشندەیترە ،ئەویش ئەوەیە کە دەرگای بە پانی کردەوەو خستیویەتە سەر گازی پشتێ ، ئەویش یەکەم ھەنگاو بوو بۆ خۆشەویستی کەبەدڵدارەکەی دەبەخشێت .کەجوانترین و، باڵاترین و ،نایابترین کارە.\nکەژاڵ باوەشێکی رەنگینی ھەیە بۆئەو نیشتمانە کە ئارام دەگرێ تێیدا، کە دەیکاتە ماڵی ھەمیشەیی ودڵنیایی کە عاشقەکەی دەبینێ.\nکەژاڵی شاعیر زۆر لێھاتوو رێکپۆشە ،لە ھەڵبژاردنی وشەکانی ھەرچەندە ساکاریش بن ،بەڵام "تراوو، روونو،پاکن "وەک ئاوی سازگار .کەژاڵ بەردەوامە لە ژەنینی پیتەکان بەجوانترین شێواز ،کە وا لەخوێنەر دەکات ھەست بە ئاسودەیی بکات لەنێو دێڕەکانیدا و لەخوێندنەوەشیدا گەرمیان پێ دەبەخشێ.\nمن کەژاڵ بە یەکێک لە و شاعیرە دەگمەنانە دادەنێم کە چامەکەی بەشێوازێکی دەوڵەمەندی ئاسودەو ،ناسکانە و،پیرۆزانە دەھۆنێتەوە کە لەرووی راستگۆیی و، ھەستەوە ھەوڵ بۆگۆرینی وشەی راستەقینە دەدات ، کە ھیچ پەیوەندیەکی بە ناروونیەوە نییە.حەزیش ناکات وا لەخوێنەر بکا بەدوای فەرھەنگ و قامووسدا بگەڕێ بۆئەو ماناییەی کە شاعیر مەبەستیەتی :ئەو _واتە شاعیر_ ھەڵبژاردەیەکی جوان و ساکارەو خۆشی لەوەدا دەبینێ چامەیەک بنوسێ کە تیشکێکی نەرم و نیان بھاوی بۆ ژیان تا خەڵکی دیکەش بە چێژی خوێندنەوە لێی ورد ببنەوە.\nوەک پەپولە ناسکیت و\nکە شەو داھات\nدەبیت بەگەڕیدەیەکی دوورە وڵات\nشاعیر گریانە جوانەکەی لە ھەردوو دیوی شەوو رۆژدا دیوە،ئەو بەرۆژ چێژ لە نزیکی ئەو بۆنە خۆشیبەخشیە بینییوە کە پڕ لە ھەستی پاک و سازگار، دەوڵەمەندەکەی بینیووە ئەوەتا لەجوانی "سروشتدا "گوڵ ،مێرگ ، چیمەن ،لەجۆگەلەی ئاودا عەشقێکی سازداوە کە ھەنیسک و ھەستی خۆی دەبینێ بە بوونی عاشقەکەی ،کە ئەمەش سەیرانێکە ھاوشێوەی ھیچ شتێکی دیکە نییە، ئەو سەیرانە سەرتاپا گیرە و پڕە لەدڵخۆشی و دڵشادیش دایدەپۆشێ بەڵام ئەوە کامە دڵشادییە وای لێدەکات ھەست بەجوانی سروشتی دڵڕفێن بکات ........ئینجا کەشەو یش دادێ .بەڵام چ شەوێک کەلە خەیاڵی خۆیدا بەخەون دیتن دەیباتە سەرو بەئارەزووی خۆی چی بوێ دروستی دەکات لەوێنەی جوان و ،دەست لەملانێ و باوەش و تێک ئاڵان لەکەمەرەوە کە بەپیرۆز ی دەزانێ و تێکەڵاوی دەکات و دەپەرستێ؟؟\nکەژاڵ کچی عەشق و خانمی توانەوەیە ، ووشەکانی بەقوڵایی شەوو ئەو جوانیەی تێدا بەدی دەکات؟\nرۆچوونی زۆربەی چامەکانی زادەی شەوی کپ و بێ دەنگن، گوێ لەھەست و خەیاڵەکانی خۆی دەگرێ تا ئازادیی بە قەڵەمەکەی ببەخشێ بۆئەوەی عەشقێکی بێ کۆتایی توانەوە لەدڵداریدا بنەخشێنێ . شەو شاعیر راپێچ دەکات بۆ خەونی جوانتر و،ھەستی "روانتر و تراوتر " ئەوشەو بە دڵدار دادەنێ کە پەلکێشی دەکات بۆ خۆش بەختی".\nشاعیر وای دادەنێ کەشەو ئەو بێ دەنگیە چێژ دراوەیە،پێی خۆشەو، جوانترین و نایابیترین ئەو شتانەی تێدا دەنوسێ کە ھەستیان پێدەکات.\nئەگەر ھاتی ئێوارەیەک وەرە بۆلام\nئەگەر ھاتی نیوەرۆیەک وەرە بۆلام\nتا لەبەر رۆشنایی تیشکی رۆژدا\nئەگەر ھاتی بەیانیەک وەرە بۆلام\nتێکەڵاوی لێوت بکەم\nکەژاڵی شاعیر مافی درکاندن بەقەڵەمەکەی دەدات بۆ عاشقەکەی ،کە بە پەپوولە وەسفی دەکات چونکە لەگەڵیدا میھرەبان بووە، لەدیدگای کەژاڵی شاعیردا مرۆڤێکی بەرەوشتەو دەزانێ چۆن ھەڵسوکەوت لەگەڵ ژنێکی عاشقی شێتدا بکات .شێوازو ھەڵسوکەوتی ئەوی بەدڵەو ئامادەیی و نزیکی ئەوی پێ خۆشە...ئەو زەردە وەک گزنگی ، بەرەبەیان ،وەک خۆرەتاو،کاتێک کە رۆژ خەریکە تازە ھەڵدێت دەبینێت...وەک ئاوڕشێنێکی فێنک ،چونکە ھەندێ جار پرووشەی ئاوی سازگار وامان لێدەکات کە بەرمان کەوێت و بتوێینەوە..\nکەژاڵی شاعیر ژنێکی ھەست ناسکە ئەو شتە جوانانەی لەدەوری ئەودان و ھەستیان پێدەکات ،وای لێدەکەن پیتەکانی بخاتە کارو کۆت و بەندیان نەکات..ئەو بەردەوام بەشیعرەکانی بەشداریی لەجوانترین ئەو شتانە دەکات کە ھەستیان پێدەکات بۆئەوەی بە وردەکارییەوە وشەکانی دەوڵەمەندبن. کە گوزارشت لەھەستێکی دڵفڕێن دەکەن ، بە روودانیان دڵی لێ دەدزن.\nسروشت یارمەتیەکی زۆری شاعیری داوە بۆ تێگەیشتن و ،ھەست بزواندنی ،ئەوەتا بە ووشەکانی جوانترین شیعرمان بۆ دەھۆنێتەوە سەبارەت بەبەخشندەیی ھەست و نەستی کە تێیدا ژیاوە، بۆ ئەوەی وشانکانی بەناسکی و نەرم نیانیەوە بخرێنە نێو دڵمانەوە لەکاتی خوێندنەوەدا چێژ وەرگرین:\nخوێنم لە ژێریدا قوڵپ دەدا\nلەنێوانی ناسکی رووت و\nنازانم عەشقت بۆکوێم دەبا\nکەژاڵی شاعیر بەخشندەیە، بەخشندەیەکی دڵ و دەروون کراوەیە،ھەر بۆیە ھەرئامادەبوون و لێک نزیک بوونەوەیەکی شاعیر کە بۆی بڕەخسێت بۆی بلوێت ئینجا بەیانیان یان بەرۆژ و ، یان بەشەو، بەخششێکی بۆئەو ھەیە کە تەنانەت بیریشی لێ نەکردۆتەوە .ئەو بەخشندەیە خۆشەویستەیەکەشی گەڵێک زۆرە، بەرادەیەک کەھەست بەجوانترین ئەو شتانەی بکات کەدەشێ دڵدارێک بەری بکەوێت:\nئەم دەقە ئامادەییەکی بێ وێنەی بەخشینی تێدایە ،لوتکەی بەخشینە لووتکەی دەستکەوتە ،ئەم دەیەوێت دڵدارەکەی چێژ لە ھەموو ئەوناوە وەربگرێت کە بەڵێنی پێداوە ن کەھەرگیز بە خەیاڵیدا نەھاتووە و ،بیریشی لێ نەکردۆتەوە .ئەمە داستانێکی زۆر گەورەی عەشقێکە کەوەک ئاسمانێکی فراوان تێدا لەگەڵید ا ژیاوە ویژدانی لە شەقەی باڵ دەدات و دەفڕێت تاکوو بەچاوی خۆی بیبینێ "کەچەند جوان و لێھاتووەو ئەو فڕین و لەشەقەی باڵدانە .خۆشەویستیەک کە پر لەبەھرەو خۆش بەختی کە تێربێ لە وشتانەی کە پێشکەشیان دەکات و تێریشیان لێدەخواتەوە..\nھێندە شیعرم بۆ نوسیووی\nخەریکە چاوم ھەڵدەفڕێ\nبەدەم خەمەکانتەوە ھێندە گریاوم\nھەموو جەستەم ھەڵ ئەلەرزێ\nتۆو،شیعر بکەمە ئەستێرەو\nلەدەشتی ساماڵدا بڕوێ\nئای چ ھەستێکی جوان و ناسکە .عەشق لێرە بێ سنورو بێ کۆتاییە، وەک دەریاییەک ئاسۆکەی دەبینی ،چونکە لەخەیاڵ بەرفراوانتر و ،لەخەون قوڵترە. شاعیر لەسنوری تێ گەیشتن تێ دەپەڕێ لەوانەیە ووشەکانی "مەجازی"بن بەڵام لە بوونیاتیاندا زۆر لەوە باڵاترو باڵاترن. ئەوەی گێڕاویەتەوە لەھەستی زۆر نەرم و ناسک دان. وا لەخوێنەر دەکات لەگەڵیدا بتوێتەوە" وەک دەڵێن ئەوەی شاردراوەتەوە گەورەترەو زیاترە، ئەو نازانێ بەرەو کوێی دەبات ئەو بەخششەی داگیری دەکات ھەستێکی تێدادروست دەکات ؟؟کە خۆیشی نازانێت چۆنی ناوبنێت و وەسفی بکات. جوانترین شتێ لە چامەکەدا ھەبێت ئەو دەقەیە چونکە ووشەی جوان و نایاب لەدوو توێی دێڕەکانیدا ھەن . بەجۆرێک دەربڕن کەدەست بە سەردڵدا دەگرن .. نزیکی خۆشەویستیەکەی وایلێدەکات وریا بێت و ئاگای لەخۆی بێت. ل نەوەک ئەو نزیک بوونەی ببێتە ھۆکاری شتێک و جوانی و، ناسکی و ،خۆشەویستیەکەی بشیوێنێ ،چونکە لەبەر ھۆگریی خۆش ویستنی زۆری بۆ ئەو ترسە ھەیە، سەبارەت بە جوانی و ناسکی و نیانی خۆی" چونکە پڕواپڕە لەخۆشبەختی".\nکەژاڵ بەو پەڕی جێژو خۆش نودیەوە نزیکە لە خۆشەویستەکەی نقووم بوونی خۆی لەودا تەقاندۆتەوە ،کەئوەک ئاسمان وایە زەوی بۆدەکاتە باوەش و، بەڵام بەری ناکەوێت بەڵکوو تەنھا دایدەپۆشێ ،کەئەمەش داھێنانێکە کە تەنھا لەووشەکانی کەژاڵی شاعیردا ھەیەو ،ئەو تەنھا خاوەنداریەتی پەنجە مۆری شیعرەکانی خۆیەتی ؟ئای ئەو چ شاعیرێکە کە ھیچ سنورێک بۆھەستە روون و جوان و ناسکەکانی نیە؟؟؟\nکەتۆ لەووشەم دادەبڕێی\nخەیاڵت مەستم دەکاو\nدەمخاتە ناو قوڵایی مێژووتەوە\nدێوانەکەم دێنم و ھەموو شیعرەکان دەگەڕێم\nتا لەناو ئاوی شیعرێکدا دەتدۆزمەوە\nگوێزانەوە لە عەشق و ئەوین و ھۆگرییەوە بۆ پەرۆشی و ترسی لەدەست چوون، لە ھەموو شیعرێک و چامەیەک لە ھەموو وشەیەکدا دەبینی ،چونکە ھەموو نوسینەکانی تەنھا بۆئەوەو نایەوێت بیرو ھزری خۆی جگە لەو بەکەسی دیکە و بایەخ بە ھیچ شتێکی دیکە بدات " جگە لە عاشقەکەی ،لەبەر ئەوەی جیھانی کەژاڵ شیعرەو ،نۆبەرەی وشەکانی بۆ وڕێنەو قسە بزرکاندن نیە لە مێشکی خۆیدا ،چونکە کەژاڵ بەپابەندو ھۆگرایەتی ئەو کەسی دیکە بەدی ناکا ،کەلەبەردەمی شیعرو نوسینەکانیدا وەستا بێت ؟ چونکە ئەو شتانەی پێ بەخشیوون لەدڵ و دەروون و ناخیدا دێنە دەرەوە.\nکەژاڵی شاعیر تەنھا ژنێکی پڕاوپڕ لەمێینەیەتی تەژی عشق نیە،بەڵکوو ئەوەندە بە سۆزە لەوە دەترسێ ئەویش لەدەست بدات وەناتوانێ بەر لەگریان بگرێ ،چونکە ھەردوکیان یەک دەروونن و ھەستیان ھەیە،رەنگ دانەوەی روخسارو نیشانەو دەربڕینەکانی لەرۆحی ئەودا رەنگ دەدەنەوە، ئەو ئاوێنەیەکە وێنای دەکات و، دەیەوێت ھەمیشە دڵخۆش و شادمان بێت ، ھیچ غەمبارییەک لەبەرامبەر خۆشەویستیدا نەبێت .کاتێک ئەو بە غەمباری دەبینێ ھزرو بیری تێک دەچێ و دەشێوێ ، وا ھەست دەکات کەبۆ بەخیتاری و،ئاسودەیی و، خۆشەویستی ئەو خوڵقاوە ،ئەو بەتەنھا خۆشەویست نییە دەیەوێت وەک ئاسمانی ھێمن و، مێشک و خەیاڵی ساف بن .چامەکانی نایانەوێت غەمباری ببینن چونکە چامەکانی جیھانی جوانیی و ئاسودەیی ئەو پێک دێنن . بۆیە "شاعیر"خۆی لەھەموو ئەوشتانە دوور دەخاتەوە کە کاریگەریی نەرێنیان لەسەر ھەستی ئەو ھەبێت و سروشتی بەردەوامی دەوێ لەھەست کردن بەدڵنیایی..\nچاوەکانت لەچاوی گوڵە بەرۆژە دەچن\nھەمیشە بەئازادی خۆیان دەنوێنن\nکاتێ بۆ چاوی نیشتمان\nلەسەنگەردا جێی دەھێڵن\nباڵاشت لەچنار دەچێ\nتادێ بەرزتر دەبێ و\nھیچ کاتێ خەم ناوەرێنن\nشاعیر نایەوێت خۆشەویستەکەی دوور لە پیتەکانی خۆی ببینێ ، ،چونکە لەپێناوی ئەودا دەژی ،بە شیعرو ھەستیەوە ..دیارنەبوونی ئەو لە دێڕەکانیدا ،واتای ئینکارکردنی تەواوی بوونی ئەوە، بەمەش ئەو دەبێتە کەسێکی نەناسراو".\nکەژاڵ ھەوینی شیعرەکانی ھۆکاری عەشقەکەیەتی ،ئەو لە بیرو ھزریدا تاجێکی گەورەیە بەسەریەوە .بەسەرووی ھەست و سەرچاوەو کانیەوە.لەبەرئەوە پەنا بۆ چامەکانی دیکەی دەبات و ئەو نوسینانەی دەھێنێتەوە بەرچاوی خۆی بۆئەوەی سەر لەنوێ بیانکات، بە شیعرو بیانوسێتەوە. بەووشەو،حەزون تاسە و ،توانەوە تۆماریان بکات ،چونکە ئەو تاکە سروشتھێنە لە شیعرەکانیدا. عەشق و چامە لای ئەو بوونی ئەو دەگەێنێ بە ھەموو وردەکارییەکەوە.بۆیە ئەگەر خۆشەویستەکەی ببینێ ئەوا ژیان وەبەر چامەکەیدا دێتەوەو لەجیھانی شیعردا بەردەوام دەبێ ،ئەوێک کە ئەڤین و عەشق و خۆری دیوانەکەی ،مانگی نوسینەکانیەتی ،ئەو پرشنگ ھاوێژو ،رووناکی پاڵی پێوە دەنێ کە بەتەواوەتی رۆبچێتە نێو سەودا بوون چونکە پێویستەیەکەیئەبەدییە لەژیانیدا.\nشاعیر بەھەموو ویژدانێک و پێ زانینێک کە بێ ھاوشێوەیە لە ھەست گەورەکەیدا ،لەگەڵ خۆشەویستەکەی دەژی ،کە بووەتە تیشکی ژیان و خونچەی نەمامەکەی ،چونکە ئەو بەلای ئەمەوە ھەموو جیھان و ھەموو ژیانە.\nگوڵە بە رۆژەی گەورەو جوان ،کەلە ناوچەکانی نیشتەجێی بوونی شاعیر زۆرە،وەک چاوی خۆشەویستەکەی سروشت پێ بەخش دەبینێ .ئەو گوڵانە بە زۆری گەورەن پەڕەکانیان بە دەوریاندا وەکوو برژانگن ،سروشتی ئەو ژینگەیەی شاعیری تێدا دەژی وەسفی جوانی پێ دەبەخشێت ،ئەوەتا ئەم خۆشەویستەکەی، لە ھەموو شوێنکدا دەبینێ و وردە کارییەکانی لەو سروشتە دڵفڕێنەدا خۆیان دەنوێنن ..چاوی وەکوو گوڵە بەرۆژە یەباڵاکەشی وەکوو چیای سەرکەش و بڵند وایە و کەمەری وەک مێرگی سەوزە ،ئەم سەودای بووەو لەو بەولاوە چاوی کەسێکی دیکە نابینێ ، لەھەموو شوێنێک چاوی ھەر بەو دەکەوێت و ھەر ئەو دەبینێ دەستەکانت بەدەستی پێشمەرگە دەچن " شاعیر دڵدارەکەی وەکوو پێشمەرگەیەک دەبینێ "ئەو خۆشەویستە ھێزو ھەستی دڵنیابوون و ئەمینی پێ دەبەخشێت ، مادەمەکی لێیەوە نزیکە دەیپارێزێ و،سام شکۆی بەرانبەری لەسنوری تێ دەپەڕێ و، بە کەسێکی لێھاتووی دڵگیر وێنای دەکات":\nرۆژێک دێ زەردە پەڕی\nدەستی مەرگ بۆلامان ئەھێنێ\nئەوکاتە مۆسیقا ئەبێتە\nخەونەکانیش بەتەمی چنارێ\nپەنجەی بەفر بوخچەکان دادەخاو\nلەکێوان گەروییان ووشک ئەبێ\nلەتینوا شایی و شیعرو گوڵ\nدەست دەکەن بەنزا\nئەو خۆشەویستیە گەورەیەی کەژاڵی شاعیر تێدا دەژی ھەستی ئەوەی پێ دەبەخشێت کە ئەگەر تەمەنی بەرەو پێش بچێت ئەوا بەجوانترین شێوە خەیاڵ وێنەی بۆ دەکێشێ "کە بەشێوەیەکی "واقعی" جوان تا دواساتی مەرگ لەتەنیشتی یەکتر دەبن ، چێژو خۆشی لە جوانترین کاتەکانی ژیانیان وەردەگرن.چونکە خۆشی ژیان و خۆشەویستیەکی سەرتاپا گیر و ،ھەست کردن لەو قۆناغەدا پڕ جۆش و خرۆش تردەبێت .کاتێکیش کە تەمەنیان بەرەو پیربوون دەچێت ،ئەوا بە تەنیشت یەکەوە دەبن و پێکەوە جوانترین کات بەسەر دەبەن کە خۆیان ھەوڵیان بۆداوەو دڵیان پێی خۆش بووە.ئەو ھەست و سۆزە دایاندەگرێ بەرەو شایی و ھەڵپەڕکێ .کە گەلی کورد حەزی پێ دەکات ،ئەویش ئاگر کردنەوەیەو بەدەوریدا دەسوڕێنەوە .. ئەو ھەڵپەڕکێە بەجوانترین و، خۆشترین داب و نەریتی گەلی کورد دادەنرێ کاتێک لە بۆنەکانیاندا ئاھەنگ دەگێڕن ،ئەمەش ھەڵپەڕکێ و سەمایەکی پیرۆزە کەبەکەلتورەبەرزەکانیان دادەنرێ و شانازیی پێ دەکەن ..جوانی ژیان لەو نەریتە بۆ کەژاڵی شاعیر دەردەکەوێ، بۆیە گوڵ و، شیعرن"وەپەیوەندییەکی توندو تۆڵ و پتەویان لەنێواندایەو پێکیانەوە دەبەستێتەوەو،خۆشەویستی کۆیان دەکاتەوەو ھەست بە سەروەری خۆیان دەکەن.\nنەمزانی دەستەکانت جێم دەھێڵن\nکاروانێکی راگوزارن و تێ دەپەڕن\nھەر رۆژێ بێ رووخسارم بەجێ دێڵێ\nمن دەمەوێ لە رێو بانی\nیەک دەست و ،یەک چاوو،یەک دڵ بین\nتا لەجیھانی ئەم عەشقەدا\nبێ کەس نەبین\nژیان تەنھا بۆ خۆشەویستی بەس نیە.. بەڵکوو ئارەزوویەکی لەوە قوڵتر ھەیە و ئەویش ئەو چارەنووسە، کە شاعیر بۆ دوا رۆژی خۆی نەخشەی بۆ دەکێشێ و نایەوێت بەتەنھا بێ،بەڵکوو دەیەوێت ئەو جیھانە راستەقینە و واقیع بینینە بێت ،کە بەبێ ترس و لدَەڕاوکێ تێدا دەژی ...دەیەوێ دڵدارەکەی ئەو نیشتمانە بێ کە ھەوڵ دەدا ببێتە ماڵ و حاڵی تایبەتی خۆی لە بەرامبەر ھیچ سنورو پێ قایل بوونێک..\nکەژال حەزناکات خۆشەویستەکەی وازی لێ بێنێ و جێی بێڵێت ،چونکە لە ھەستییدا ژیانی دەکات بە دۆزەخێک کە بەرگە گرتنی گرانە .چونکە بەو کارە گیانی دەکوژێ و ھەست و سۆزی دەمرێنێ ؟؟بۆیە دەبێ ئەو تەنھا ھیواو ئاوات و، یان خەون رێبوارێک نەبێت ،بەڵکوو پێویستە ئەم چی بەخشیووە ،ئەویش پێی ببەخشێت لەسەر دەفرێکی زێڕین" دڵ و دەرون و جەستە و بیرو ھزرو دڵی کۆڵەوار نەبێت کەپێشکەش بەدڵدارەکەی کردووە. ،چونکە ئەوەی بەخەیاڵدا نەھاتووە کە ئەو ژیانەی چارەنوسێکی نادیارەو بیری لێ نەکردۆتەوە؟؟؟ بەڵکوو وای بۆ دەچێ کە بیرکردنەوە لەم کارە شتێکە لە فەرھەنگی ژیانی ئەودا ھەر نییە و خۆ ئەگەر رووش بدات ئەوا بەلای ئەوەوە مردنە ،وە ناشیەوێ پێش بینی بکات.\nقژت خەمێکی کورتی شەوی شیعرمەو\nنەچرا خەمم لادەباو\nنەخەمیش چرا دەکوژێنێتەوە\nکەواتە ھەر تۆ بمنوسەوەو\nھەرمن روناکت دەکەمەوە\nکەژاڵی شاعیر"مووی سەری خۆشەویستەکەی یان "قژت"بەشەوانی شیعری من دەچێ و لەرەشیدا وەکوو "خم"وایە.شاعیر وای دێتە پێش چاو کە رەشی مووی سەری ئەو ،تا رادەیەک بەھەندێک لەشەوە کورت و خەمبارەکانی ئەم دەچێت ، ئامادەیە شەوەکانی بەرۆشنایی خۆی بۆروناک بکاتەوە کە بەرۆشنایی قەندیلەیەک "لە قوتیلەیەک " دەچێ لەشەوێکی تاریک و نوتەکی ئەنگوستەچاودا .ئەم دەیەوێت کە دڵدارەکەی ھەستی پێ بکات ھەروەک چۆن ھەموو ژیانی خۆی پێ بەخشیووە لەھەست و سۆزو دەیەوێت ھەمیشە لەگەڵیدا بمێنێتەوەو دەست بەرداری نەبێو، بیرو ھزری بەلاوە بنێ .بەڵکوو دەیەوێت لە قەوارەو گیانی ئەودا بژی ،بۆیە دەڵێت خۆتم پێ ببەخشە و، خۆتم لێ لامەدە و، چۆن دەتەوێت بمنوسەوە.با ھەمیشە ھەر لەھزرتدا بم خۆت بەو شتانەوە خەریک مەکە کە یادی منت لەبیربەنەوە .من بەدرێژایی کات لەگەڵ تۆدا دەژیم و بۆتاوێک یان چاوتروکانێکیش لێم بزرو نادیار نابێت .ھەر شتێک بەسەر ژیانم بێت لە خەم و گیرۆدەیی و یان ھەر سەر قاڵیەکی دیکەی ژیان تۆ بەگیان و جەستەو ھزرو دڵ و ترپەی دڵ ھەر لەگەڵمدای و، نەمھێشتووە ھیچ شتێک تۆم لەبیرباتەوە یان ھەست بە بوونت نەکەم\nئەو سەرنجەی لەدیدارێکدا گرتە چاوم.\nبوون بە دووچڵە نێرگز\nلەبناری چیای سەرتا رووان\nلەژوانێکدا پێا تێ پەڕین\nھەموو شەوێ دەمباتە\nکەژاڵ گوڵێکی جوانی پەرچەمی شیعرەو ،کیژۆڵەکی راستگۆیە "بۆیە دەڵێت ھێشتا یەکەم نیگاتم لەبیرە کەچاومان کردەوە ،چۆن لەیەکەم تیرەوە ھەستت داگیرساندم ..ئەوە نیگایەکی گەورەو قووڵ بوو کە بەگیانمدا چووە خوارێ ، وایلێکردم کە عاشقت بم و ئاگرێکی گەورە لەئەڤینی تۆدا لە ناخمدا ھەڵایساند و تۆی خستە بەر دڵم،ھەر لە و نیگایەوە بوو ،بووبە دەروازەیەک ،بردمیە نێو گیانمەوە و لەدڵ و دەرونمدا نیشتەجێ ی کردی ..ئای ئەو نیگایە چەند جوان بوو...نیگایەک وەک دوو نێرگز ھاتە بەرچاوم لەچاومدا بە چێژ و خۆشی و تەڕو پاراوی "ھەست "سەمایان دەکرد .کە دەستیتیش گرتم ھەستێکی خۆش لە دەستەوە خزی بۆ جەستەم ،ھەستێکی ئەوەندە خۆش کە جوانییەکەی لە وەسف کردن نایە ،کەسیش نازانێ وەسفی بکات ..نیگاکەیت رێگایەک بوو دەیبردم بۆلای جوانترین ئەو شتانەی پێم خۆش بوو ن و ھەستم پێ دەکردن.. ئەو دیدارە بەلای کەژاڵی شاعیرەوە دیدارێکی مێژویی و شکۆدارو گەورەیە لەگیانی ئەوداو بەلەدایک بوونی ئەڤینی خۆی دادەنێ و باڵاترین و جوانترین ژیانیشە کە ھیچ لە بیرچوونەوەیەک ناتوانێ ،یان ناوێرێ بە نزیکیشیدا بڕوات ، چونکە ژوانێکی پیرۆزە کە لە وردەکارییەکانیدا ،جوانترین و مەزنترین دیدارە کە ئەم بەدرێژایی ژیانی خەونی پێوە دەیبێ . ئەو جوانترین و ناسکترین و چێژدارترین ژوان بوو ، کاتێکیش کە کوڵمی ماچ کرد. تێرییەکی زۆری پێ بەخشی ، ئەو دیدارە بە گەورەترین و باڵاترین دڵخۆشی دادەنێ و پڕ عەشقترین دیدارە و دەرپەڕینی عەشق و یەکەم پڕیشکیەتی.\nلە نێو فەرھەنگی گشت خەمەکانی دنیادا\nخوێنی سور ئەینوسێتەوە\nھەگبەیەکی بە کۆڵەوە\nپڕیەتی لەشیعری ،خەمی ئەنفال و\nخەمی گشت کیژە خێر لەخۆ نەدیوەکانی تێدایە\nبۆیە ھەرگیز چۆک دانادا بۆدوژمنێ\nئاھوو ناڵەی ھیچ کەسێ\nکەژاڵی شاعیر بە وردەکاریەکی زۆر روونتر بەدڵدارەکەیمان دەناسێنێ ، ئەویش وردەکارییەکی زۆر گەورەیە، بەو قوڵییە مێژوویەکەی بۆئەو دڵدارەی وا دیارە لە قۆناغێکی پڕلە ئێش و ئازاردا ژیاوە ،لە کارەساتی بۆمباران کردنی شارەکانی گەلی کورد لەسەردەمی ستەمکاری عێراق "دیکتاتۆرێدام حسینی بەعسی" کاتێک کەلەشاری ھەڵەبجەی دا ئەو شارە کوردییە ناسراوە ..کە ێدام بە تۆپ و مووشەکی کیمیاوی "کیمیابارانەکە بە فرۆکە بوو "وەرگێڕ" و کوشتارگەیەک روویدا کە ھەموو جیھان پێی زانی".\nکەژاڵ دەزانێ ئەو ئەڤیندارەی تووشی چ ئێش و ئازارێک بووەو چۆن لەنێو خەم پەژارەی ئەو کارەساتەدا دەژی و ئەمیش دڵی دەداتەوەو لەگەڵیدا دەوەستێ تا پشتگیری بکات و ئێش و ئازاری ئەو کارەساتەی لێ دوورخاتەوە .کارەساتی ئەڤیندارەکەی ئەوەندە سووک نییە، کارەساتی کوژرانی چەندین خێزانی زۆر و منداڵی شیرەخۆرەو ژن و کچی جحێڵ و پیرەمێردو پیرێژنە.ئەو ئازارەی دڵدارەکەی تێدا دەژی شاعیر ھەستی پێدەکات کەچی بۆی ناکرێ ئازاری ئەو یادە لەسەر شانی لابدات ،وەلێ لەو ئێش و ئازارو کارەساتەدا لەگەڵیدا دەژی . کەکۆتاییەکە زۆر نیشتمان پەروەرانەیە لێی دواوە ،ئامانجی ناوەرۆک و بەرزو باڵا خۆی تێدا نواند ووە." واتە شاعیر" بێ دەنگ نابێ و بەھیچ ستەمێک قایل نابێ کە بکرێتە سەر خۆی یان نەتەوەکەی..\nکەژاڵ ژنێکە خۆشەویستی خۆی بۆ گەلەکەی کردۆتە کۆڵ و ئەوەشی بەدڵدارەکەیەوە بەستۆتەوە لەنێو ئێش و ئازاری ئەو کارەساتە دەژی. من ناتوانم گوزراششت لە قەبارەی ئەو ئێش و ئازارە بکەم کە بەو شارە لێ قەوماوو نەھامەتبارە گەیشتووە ،بەڵام ئەوەندە بەسە کەباسی ئەو شارە بە کیمیاوی بۆمباران کراوە بکەم و ،وێناکردنی ئەو کارەساتە کە مرۆڤایەتی لە ئاستیدا شەرمەزارە و ئارەقەی شەرمەزاریی لەتەوێڵیدا دەتکێ ، کەئەمە بۆخوێنەرجێ دەھێڵم.\nکەژاڵ خانمی شاعیر کوردە" لەنێو ئەو نەھامەتییەدا دەژی کە بەسەر نەتەوەکەی ھاتووە، بەخراپترین مۆتەکەی راستەقینەی دادەنێ کە کورد لە ژیانیاندا گیرۆدەوتووشی ھاتوون . ئێش و ئازارەکانی لە ئەنجامی ئەو کارەساتە دا دروست بووە".\nئەوەی کەژاڵی شاعیر پێشکەشی کردووین لەم دەقەی دواییدا دروشمێکی باڵا تەژیی و خۆشەویستیەکی گەورە بوو بۆ دڵدارو نیشتمان و نەتەوەکەی... ئەو شانازییەکی زۆری بە ھەوادارنی بەخشیووە "بۆیە ھەتا شاعیر بژ ی و زیندوو بێت ، ئەوە عەشقێکە تێیدا تواوەتەوەو دڵۆپ دڵۆپ چۆڕاوەتەوە و نێو بیرو ھزری.\nلەکۆتاییدا "دیدگا "خەون".\nلەکاتێکدا ئەو دەقانە دەخوێنیتەوە ،داھێنان و دیدگایەکی بێ ھاوشێوە لەنێوان دێڕەکانیدا دەبینین.. کەژاڵی شاعیر دەقی زۆر جوان و لێ ھاتووی ئاسانی نەرم نیانمان بۆدەخاتە روو، کە گوێگرو وەرگر زۆر بە خۆشی و نیانی وەریدەگرێت ، وات لێ دەکات لەگەڵ ھەموو وردەکارییەکانی بژی ،ھەر وەک ئەوەی لە لەگەڵیدا بێت .. دەقەکان لە دوو توێی دێڕەکانیدا ھەستی زۆر مەزن و سۆزی نایاب و دەربڕ کە بەھەموو ھەستێکی پڕ لە خۆشەویستی و جوانی لە خۆ دەگرن، ئەمەش "وادارمان" دەکات بە سنگی فراوانەوە و بە ئاسودەیی بەنێو دەقەکاندا بسوڕێتەوە.\nخانمی شاعیر پشت بە شێوازی شاردنەوەو ناروونی نابەستێ و بەکاری ناھێنێ ،بەڵکوو پەنای بۆ دوور کەوتنەوە بردووە کە دەستور شکاندنەو ،دەرچوونە لە شتی باوو" فێڵ کردنی داھێنەرە لە زمانی نەست ، بۆئەوەی ببێت بە دەربڕێکی نائاسایی لە جیھانێکی نائاسایدا ، زمان و شیعرو دایدەھێنێ ،بۆئەوەی قسەیەک بکات کە بەشێوەیەکی دیکە بۆی ناگوترێ و، خۆ دوورخستەوەش خۆی لەخۆیدا ئامانجێک نییە لەترسی ناروونی و پەردە بەسەر دادان ،بەڵکوو رێگەیەکە بۆ ئەفراندنی جوانی شیعری و دوورخستنەوەش ئەگەر بەدڵی وەرگر و گوێگر بێت ، ئەوا ئەرکی نیشانە,، شیعریی خۆی دەبینێ ،ئەو ھەستەی خۆی کە وەسفی کردووە کەمێک لەپێ قایل بوون و قبوڵ کردن تێ پەڕیووە .ئەوانە دەقێکن زۆر باڵا ھەڵچوون و بایەخ و شوێنی خۆیان ھەیە و جێگەی خۆیان لەنێوان قەناعەت پێ کردن و لێ تێربوون دەدۆزنەوە ئەوانە دەقی جوان و دەوڵەمەندن کە رەھەندێکی بەر بڵاوی ژنێکی شاعیریان کردۆتە کۆڵ و توانیویەتی بە شێوازێکی رێک و پێک و جوان وەسفی ئەوە بکات کەلەدڵیدایە و بۆئەوەی وشەی سوک و ئاسان بەردڵ کەوتووی بەکارھێناوە کە بەئاسانی وەردەگیرێ.\nکەژاڵی شاعیر چامەیەکی زۆر جوانی خۆشەویستی بۆ ھۆنیونەتەوە دڵدارەکەشی پێ ناساندوین ،ئەو دڵدارەی کەبەسەر ھەستی شیعری ئەودا زاڵ بووە ،ئەم تەنھا ئەوە دەنوسێت لەھەستی جوان و ،دۆستایەتیەکی پڕ لەخۆشەویستی ..باسی ژینگە و گەلەکەی وخۆی و داب و نەریت و بخێرو چاکەمان بۆ دەکات ..باسی دیدگای فراوان و بەر بڵاومان بۆدەکا لە دەرخستنی خۆشەویستی گەلەکەی..\nخانمی شاعیر شێوازێکی زۆر نەرم و چێژ وەرگر و گوێگری ھەیە، ئەمەش دەبێتە ھۆی ئەوەی کە چامەکانی گەرم و گوڕو جوان بن .ئەم وشە رەوشت بەرزانە دەبڕی ھێڵ کێشراون، ئێمەی گەیاندۆتە رادەی تێ گەیشتنی ئەو خۆشەویستیەو، رۆچوون بەناویاندا بەجۆرێک پڕ بە ھەستەوەریی خۆمان و واتای خۆشەویستی بکەین ،چونکە جوانییەکی دڵڕفێن لەدوو توێی دێڕەکانیدا ھەیە بەو ئامانجەی خۆشی بەوەرگر بەخشێت و ھەست بەجوانی چێژ لەخوێندنەوەیدا بکەیت "لە کۆتاییدا نرخاندن و شیکردنەوەی چامەکە بۆرای ئێوە جێ دەھێڵم و لەلای خۆشمەوە خۆشەویستی و سڵاوی دۆستانەتان پێشکەش دەکەم و بە خۆشەویستی رێزەوە ھەر بمێنن...


باسنیوز 08/12/2019 - 12:43 بڵاوکراوەتەوە لە كوردستان\nسه‌رۆكی فراكسیۆنی پارتی دیموكراتی كوردستان له ئه‌نجومه‌نی نوێنه‌رانی عێراق باس له ئه‌گه‌ره‌كانی بۆشایی ده‌ستووری له عێراق ده‌كات و ئاشکرای دەکات کە ئەستەمە لە ماوەی دیاریکراودا سەرۆک وەزیرانێکی تازە بۆ وڵاتەکە دابنرێت.\nد. ڤیان سه‌بری، سەرۆکی فراکسیۆنی پارتی لە ئەنجومەنی نوێنەرانی عێراق، بە (باسنیوز)ی راگەیاند: "زۆر ئەستەمە له ماوه‌ی دیاریكراودا سه‌رۆك كۆمار كاندیدی سه‌رۆك وه‌زیران دیاری بكات، ئێستا خۆپیشانده‌ران ده‌ڵێن له مه‌یدانی خۆپیشانداندا پێنج سندوق داده‌نێن بۆ هه‌ڵبژاردنی سه‌رۆك وه‌زیرانی عێراق، لە کاتێکدا ئه‌م پۆسته‌ش به‌ركه‌وته‌ی كوتله‌ی گه‌وره‌یه له عێراقدا".\nروونیشی کردەوە، ئه‌گه‌ر سه‌رۆك كۆمار نه‌یتوانی له‌ماوه‌ی ١٥ رۆژدا کەسێکی تازە بۆ پێکهێنانی حکوومەت ڕاسپێرێت، ١٥ ڕۆژی دیکەش درێژ دەکرێتەوە، بەڵام “ئه‌گه‌ر ئه‌وه‌ش نه‌کرا، حكوومه‌تی عێراق ده‌كه‌وێته بۆشایی یاساییه‌وه".\nبە بڕوای ڤیان سەبری، ئەم ڕووداوانەی لە عێراق ڕوویان داوە، کاریگەرییان هەبووە لەسەر نەناردنی بودجە لە ئەنجومەنی وەزیرانەوە بۆ پەرلەمان، بەڵام تەواوی ڕێککەوتنی بودجە ئامادەیە.\nلە هەفتەی ڕابردوودا و لەسەر داوای عەلی سیستانی، مەرجەعی عەرەبە شیعەکانی عێراق، عادل عەبدولمەهدی دەست لەکار کێشانەوەی خۆی لە پۆستی سەرۆک وەزیرانی عێراق ڕاگەیاند.


ژیاننامەی مامۆستا جەلال مەلەکشای شاعیر\n11:56 - 31/10/2020\nجەلال مەلەکشای شاعیر\nژیاننامەی مامۆستا جەلال مەلەکشای شاعیر کە ئەمڕۆ31/10/2020 کۆچی دوایی کرد\nجەلال مەلەکشا لە ١٩/٣/١٩٥١ زایینی لە گوندی مەلەکشای شاری سنە هاتوەتە دونیاوە. هەر لە شاری سنە خویندوویەتی و پەروەردە کراوە. لە منداڵییەوە هۆگری شیعر و نووسین بووە.\nجەلال وەکوو مروڤێکی ئاشتیخواز نەیتوانی لە هەمبەر زوڵم و زۆردا چاو بنووقێنی و ئەسپی قەڵەمی لە مەیدانی خەبات دژ بە زوڵمدا تاو داوە و لە سۆنگەی ئەم گەرناسییەوە تووشی دەردیسەر و ئازاری زیندانی زۆر بووە.\nلە سەرەتاوە بە فارسی شیعر و پەخشان و چیرۆکی دەنووسی و لەبەر هێز و پێزی لە نووسیندا بە بێ ئەوەی کتێبی چاپکراوەی ببێ، دەبێتە ئەندامی (کانوونی نووسەرانی ئێران).\nپاش ساڵی 1357 ک.ە لەغاوی قەڵەمی دەگێڕێتەوە بۆ نێو زمانی کوردی و لە کوردیشدا سەرکەوتنێکی بەرچاوی دەبێ. بۆ ماوەی 14 ساڵ وەکوو نووسەر و رۆژنامەوان دەبێتە ئەندامی گۆڤاری سروە و بە راستی پەرە بە زمان و ئەدەبی کوردی ئەدات.\nشیعرەکانی جەلال تا ئێستا بە زمانەکانی فارسی، عەرەبی، ئینگلیزی، لیبیایی، سوێدی و... وەرگێڕدراون.\nجەلال مەلەکشا لەو نووسەرە دەگمەنانەیە کە قەد قەڵەمی نەبردوەتە قوربانگای نان و ناو و دەسەڵات.\n6 + 7 چەند ئەکات؟


كاك به‌رهه‌م ساڵح تۆڵه‌ی چی له قوباد تاڵه‌بانی ده‌كاته‌وه\nYou are at:Home»بیروڕا»كاك به‌رهه‌م ساڵح تۆڵه‌ی چی له قوباد تاڵه‌بانی ده‌كاته‌وه\nBy nuche.net on\t 2019/03/10 بیروڕا, تایبه‌ت, گرنگ\nخه‌ندان به ئاشكرا راگه‌یاندنی كاك به‌رهه‌م ساڵحه، ئه‌و رۆژه‌ی كه له‌لایه‌ن سه‌رۆكی حكومه‌تی كوردستانه‌وه، بڕیاری هه‌ڵگرتن یان نه‌هێشتنی پاشه‌كه‌وتی موچه خوێندرایه‌وه، خه‌ندان به‌مانشێتی سه‌ره‌كی نوسیبووی قوباد تاڵه‌بانی بوو بڕیاری پاشه‌كه‌وتی موچه‌ی راگه‌یاند.\nخه‌ندان نوسیوبووی، نێچیرڤان بارزانی بڕیاری پاشه‌كه‌وتكردنی موچه‌ی له 2016 به قوباد تاڵه‌بانی خوێنده‌وه، بۆخۆیشی له 2019 بڕیاری هه‌ڵگرتنی موچه‌ی خوێنده‌وه.\nهه‌ر له بابه‌ته‌كه‌ی خه‌ندان، وێنه‌ی تویتێكی به‌رهه‌م ساڵحیش دانراوه، وه‌ك ئاماژه بۆ ئه‌وه‌ی كاك به‌رهه‌م رۆڵی هه‌بووه له نه‌هێشتنی پاشه‌كه‌وتی موچه‌دا.\nله‌هه‌ر زاویه‌یه‌كه‌وه له‌و بابه‌ته‌ی خه‌ندان بڕوانی و بیخوێنیته‌وه، ته‌نها ده‌گه‌یت به‌وه‌ی له‌پشتی ئه‌و بابه‌ته به ئامانجگرتنی قوباد تاڵه‌بانی هه‌یه، نه‌ك به ئامانجگرتنی حكومه‌تی كوردستان و سه‌رۆكی حكومه‌ت.\nئه‌وه‌ی ئێمه له‌بابه‌ته‌كه‌دا ده‌یخوێنینه‌وه بریتیه له:\nیه‌كه‌م: بچوك نمایشكردنی قوباد تاڵه‌بانی\nله‌هه‌واڵه‌كه‌دا نوسراوه، نێچیرڤان بارزانی بڕیاڕە قورسەکە، بڕیاری پاشەکەوتکردنەکەی بە قوباد تاڵه‌بانی خوێندەوە.\nئه‌م دێڕه‌ی بابه‌ته‌كه‌ی خه‌ندان جگه له بچوك نمایشكردنی قوباد تاڵه‌بانی، شتێكی تری لێ ناخوێندرێته‌وه، به‌و دێڕه وه‌ها قوباد تاڵه‌بانی نمایشكراوه، كه كارمه‌ندێكی بچوكی به‌رده‌ستی سه‌رۆكی حكومه‌تی كوردستانه، چۆنی بوێت وه‌های به‌كار ده‌هێنێت، بۆخۆی خاوه‌نی ڕا نییه.\nله‌كاتێكدا وا نییه، قوباد تاڵه‌بانی بۆخۆی ده‌ڵێت، له ئه‌نجومه‌نی وه‌زیران هه‌موو ده‌سه‌ڵاتێكی هه‌یه، ئه‌گه‌ر ده‌سه‌ڵاته‌كانی به‌كارنه‌هێنێ هه‌ڵه‌ی خۆیه‌تی گه‌رنا كه‌س نییه ده‌سه‌ڵاتی ئه‌وی سنوردار كردبێت.\nدووه‌م: تاوانباركردنی قوباد تاڵه‌بانی\nله ڕاپۆرته‌كه‌ی خه‌ندان، كه ماڵپه‌ڕی فه‌رمی و ناسراوی كاك به‌رهه‌م ساڵحه، باسی ئه‌وه ناكرێت، كه حكومه‌تی هه‌رێم به ناچاری بڕیاری پاشه‌كه‌وتی موچه‌ی فه‌رمانبه‌رانی داوه.\nناگوترێت حكومه‌تی عێراق ده‌ستی خستۆته بینی خه‌ڵكی كوردستان به‌مه‌به‌ستی ته‌سلیم بونیان، حكومه‌تی كوردستان به‌ناچاری و بۆ به‌پێوه مانه‌وه‌ی كوردستان ئه‌و بڕیاره‌ی داوه، به‌ڵكو ناڕاسته‌وخۆ راگه‌یاندنی بڕیاره‌كه له‌داڕشتنی راپۆرته‌كه‌دا به‌شێوه‌یه‌ك له‌تاوان ده‌ناسێنرێت، ئه‌و تاوانه‌ش به ناڕه‌وا ده‌خاته ئه‌ستۆی قوباد تاڵه‌بانی.\nله ڕاپۆرته‌كه‌ی خه‌نداندان هاتووه “سێ ساڵ لەمەوبەر ئه‌نجومه‌نی وه‌زیرانی هه‌رێم، بڕیاری پاشەکەوتی موچەی فەرمانبەرانی دا، نێچیرڤان بارزانی ئەوکات راگەیاندنی بڕیاڕی پاشەکەوتکردنەکەی روبەڕوی قوباد تاڵەبانی جێگری سەرۆکی حکومەت کردەوە، ئەمەش تاڵەبانی و حزبەکەی روبەروی رەخنەیەکی زۆر کردەوە لەلایەن هاوڵاتیانەوە”.\nواته به‌پێی راپۆرته‌كه‌ی خه‌ندان بێ، به‌هۆی ئه‌وه‌ی قوباد تاڵه‌بانی وه‌ك فه‌رمانبه‌رێكی به‌رده‌ست، نه‌ك وه‌ك جێگری سه‌رۆك وه‌زیران، بڕیاری سه‌رۆك وه‌زیرانی خوێندۆته‌وه، بووه‌ته هۆی ناڕه‌زایی خه‌ڵك و حزبه‌كه‌ی خۆیشی شه‌رمه‌زاری لای خه‌ڵك كردووه.\nبه‌ڵام ئه‌مه بێ ویژدانییه‌كی گه‌وره‌ی خه‌ندانه به‌رانبه‌ر به قوباد تاڵه‌بانی، چونكه ئه‌گه‌رچی بڕیاره‌كه‌ش بڕیاری حكومه‌ت بووه، كاك قوبادیش به‌شدار بووه له‌و وه‌رگرتنی ئه‌و بڕیاره ناچارییه‌ی حكومه‌ت، هێشتاش قوباد تاڵه‌بانی ئه‌و بڕیاره‌ی حكومه‌تی نه‌خوێندۆته‌وه، قوباد تاڵه‌بانی نه‌بووه، كه فه‌رمانی به‌سه‌ردا كرابێت و ئه‌ویش بێ موناقه‌شه‌و بێ بیركردنه‌وه له‌ناڕه‌زایی خه‌ڵك، فه‌رمانه‌كه‌ی قبوڵكردبێت و بڕیاره‌كه‌ی خوێندبێته‌وه بۆ خه‌ڵك.\nبه‌ڵكو بڕیاری حكومه‌ت له‌باره‌ی پاشه‌كه‌وتی موچه، وه‌ك ئه‌ركی خۆیان له‌لایه‌ن سه‌فین دزه‌یی، گوته‌بێژی حكومه‌ت و د. ئامانج ره‌حیم، سكرتێری ئه‌نجوومه‌نی وه‌زیرانی هه‌رێمی كوردستانه‌وه خوێندرایه‌وه، و راگه‌یه‌نرا.\nسێیه‌م : دوای تاوانباركردنی قوباد تاڵه‌بانی، به‌فریشته‌كردنی كاك به‌رهه‌م\nئه‌وه‌ی له‌بابه‌ته‌كه‌ی خه‌نداندا جێی سه‌ره‌نجه، جگه له‌وه‌ی به‌ناهه‌ق قوباد تاڵه‌بانی بچوك پێشان ده‌دات و خوێندنه‌وه‌ی بڕیارێك وه‌ك تاوان ده‌خاته ئه‌ستۆی ئه‌و، كه ئه‌و نه‌یخوێندۆته‌وه و به‌و هۆیه‌شه‌وه ئیحراجبوونی یه‌كێتی له‌ناو خه‌ڵكدا، ده‌خاته ئه‌ستۆی قوباد تاڵه‌بانی.\nبه په‌خشكردنی وێنه‌ی تویتێكی ئه‌و، به‌رهه‌م ساڵح، سه‌رۆك كۆماری عێراق، وه‌ك به‌شێك له رزگاركردنی كورد له قه‌یرانی دارایی و سیسته‌می پاشه‌كه‌وت نمایش ده‌كات.\nئه‌مه‌ش دیسان هیچ خوێندنه‌وه‌یه‌كی دیكه هه‌ڵناگرێت، جگه له‌وه‌ی، كه گومانی ئه‌وه دروست ده‌كات، خه‌ندان له‌و بابه‌ته‌دا، له‌پشتی هێرشكردنه سه‌ر سه‌رۆكی حكومه‌تی كوردستانه‌وه، ره‌نگه به‌مه‌به‌ست به‌و شێوه‌یه قوباد تاڵه‌بانی تاوانبار بكات و بچوك نمایشی بكات، ئه‌ویش به‌مه‌به‌ستی تۆڵه‌كردنه‌وه له‌قوباد تاڵه‌بانی، كه له‌كاتی بانگه‌شه‌كانی هه‌ڵبژاردندا، هه‌ندێ شتی له‌سه‌ر د. به‌رهه‌م ساڵح راگه‌یاند.\nتێبینی: بڕیاری پاشه‌كه‌وتی موچه، بڕیارێكی ناچاری حكومه‌تی كوردستان بوو، تاوانێك نییه، كه به‌رپرسانی حكومه‌ت خۆیانی لێ بشارنه‌وه.\nبه‌ڵكو بڕیارێكه داهاتوو ده‌بێته شانازی بۆ ئه‌وان و بۆ میلله‌تیش، شانازی بۆ حكومه‌ت به‌و بڕیاره توانیان رێگه نه‌ده‌ن ژیانی خه‌ڵك بوه‌ستێ و شانازی خه‌ڵكیش به قبوڵكردنی بڕیاره‌كه، رێگه‌یان نه‌دا ویستی دوژمنانی كوردستان به‌دی بێت، له دروستكردنی ئاژاوه له كوردستان و ئاراسته‌كردنی ئه‌وان دژ به حكومه‌تی وڵاته‌كه‌ی خۆیان.\nبه‌ڵام شێوه‌ی داڕشتنی بابه‌ته‌كه‌ی خه‌ندان، بڕیاره‌كه‌ی وه‌ك تاوانێك ده‌رهه‌ق به‌خه‌ڵك ناساندووه، به‌ناهه‌ق ئه‌و تاوانه‌شی خستۆته ئه‌ستۆی قوباد تاڵه‌بانی.\nله‌م لینكه بابه‌ته‌كه‌ی خه‌ندان بخوێنه‌وه، كه وایده‌خاته‌ڕوو به‌فه‌رمان بڕیاری پاشه‌كه‌وتی موچه به‌قوباد تاڵه‌بانی خوێندراوه‌ته‌وه.\nله‌م لینكه كاتی راگه‌یاندنی بڕیاری پاشه‌كه‌وت ببیسته، بزانه كێ بڕیاره‌كه‌ی خوێندۆته‌وه.


زایینی: ١٩-١١-٢٠١٢ - هەتاوی: ١٣٩١/٠٨/٢٩ - ٠٩:٢٩ تاران قه‌باره‌ی فۆنت:\nبەشدارانی كورد لەو دانیشتنەدا تەنیا ٤ كەس بوون و ویستی ئەوانیش لەو كۆبوونەوەیەدا لە بەر چاو نەگیرا. بە باوەڕی "دكتور عۆبەید ئەحمەد" ئەندامی ئەنجۆمەنی نیشتیمانی كوردی سوریە، كێشەكانی ناو كوردەكان بۆتە هۆی ئەوەی كە لە بەرانبەر لایەنی عەرەبی ئۆپۆزیسیۆنی سوریە، لاواز بن.\nد. عۆبەید: سێ ئەندامی ئێمە، واتە ئەنجۆمەنی نیشتمانی كوردی سوریە لە كۆبوونەوەی ئەم ڕێكەوتننە بەشدار بوون. ئێمە داخوازنامەیەكمان پێشكەشی ئەو دانیشتنە كرد كە بریتی بوو لە سێ خاڵ، یەكەم ئەوەی كە جێگرێكی كورد لە ناو سەرۆكایەتی هەبێت، دووهەم گەلی كورد لە سوریە وەكوو میلەتێك قەبووڵ بكرێن، ئەوان ئەڵێن "هۆڤیەتی كوردی لە سووریە" بەڵام ئێمە داوامان ئەوەیە كە وەكوو "میللەت" قبووڵ بكرێ و وشەی "نەتەوە" بەكار بێنن، سێهەم داخوازیش ئەوەیە كە بە جێگەی "كۆماری عەرەبی سووریە" "كۆماری سووریە"، بەكار بێت وەكوو وڵاتەكانی دیكە لە ناوچە، بەڵام بەداخەوە لایەنی عەرەب تا ئێستا وڵامی ئەوەی نەداوەتەوە و هیچكام لە داخوازیەكانی ئێمەی قبووڵ نەكردووە. ئەو سێ نوێنەری ئێمە ئێستا لە كوردستانن و ئەوان بڕیار دەدەن كە ئەنجۆمەنی نیشتمانی كوردی سوریە بكەوێتە ناو ئەو رێكەوتننامە یان نا. پێویستە ئاماژەش بكرێ كە ئێمە وەكوو كورد لە سوریە ٤ ملیۆن كەسین و سێ نوێنەرمان لەو رێكەوتنە هەیە، بەڵام هاوكات لایەنی توركمانە كە پشتیوانی توركیەی لەگەڵە و كەمتر لە ٢ لە سەدی نفوسی سووریەن، ئەوانیش سێ نوێنەریان هەیە. ئەمەش پیشان دەدات كە توركیە كاریگەریەكی زۆری لە سەر ئۆپۆزسیۆنی سوریە هەیە. بەداخەوە كێشەی لایەنە كوردییەكان بۆتە هۆی ئەوەی كە كورد لە ناو ئۆپۆزسیۆن لاواز بێت.